
Antequam  ad  rem,  quam  pertractandam 
sumsi,  accedam,  meum  est  lectorem  benevolum 
rogare,  ut,  si  forte  nonnulla  non  penitus  ex- 
plorata, nonnulla  manca  atque  imperfecta  in- 
venerit, indulgenti  judicio  usus,  excusationem 
mihi  ne  deneget.  Etenim  non  solum  oh  tem- 
poris penuriam,  verum  etiam,  id  quod  gra- 
vissimum esb,  propter  difficultates,  quae  in 
hisce  regionibus  tum  ranas  aliaque  animalia 
ad  vivisectiones  instituendas  quaerenti,  tum, 
facta  operatione,  servanti  offeruntur,  addu- 
ctus sum,  ut  multa,  quae  subtilius  disquirenda 
erant,  postero  tempori  indaganda  relinquerem. 

Professori  doctissimo  autem,  summopere 
venerando  DI  B id  der,  quod  ad  meas  per- 
scrutationes adjuvandas  tantum  temporis  con- 
tulit, omninoque  tum  re,  tum  consilio  egregie 
mihi  adfuit,  intimo  animo  gratias  quam  maxi- 
mas persolvo,  si  quid  laude  dignum  in  mea 
commentatione  inest,  id  soli  ejus  merito 
me  acceptum  referre  haud  immemor. 

PROLEGOMENA. 


Materia,  quam  ad  conscribendam  dissertationem  mihi 
delegi,  quum  ea  sit,  ad  quam  scrutatores  praeclarissimi 
jam  multum  operae  contulerint,  sane  nimiae  videatur  auda- 
ciae, quod  equidem,  in  ejusmodi  pervestigationibus  parum 
versatus,  in  eam  quaestionem  solvendam  incubuerim,  quam, 
si  virium  ad  illam  jam  impensarum  rationem  duxeris,  jam 
pridem  ab  omni  parte  exploratam  esse  credideris.  Nihilo 
secius  tamen  res  etiam  nunc  sub  judice  relicta  est ; nam, 
licet  decem  Iere  abhinc  annis  disceptatio  illa,  utrum  nervus 
sympathicus  a centro  cerebrospinali  totus  penderet,  an  ex  sese 
aptus  esset,  acerrime  sit  agitata,  tamen  ejus  eventus  non  fuit 
alius,  nisi  ut,  in  sua  quoque  perscrutatore  sententia  perma- 
nente, res  ipsa  in  incerto  relinqueretur.  Etiamsi  igitur,  ut 
mea  fert  opinio,  disquisitiones  a Bidder  et  Volkmann 
susceptae  non  solum  propter  investigationum  et  conclusio- 
num inde  effectaruim  simplicitatem  et  perspicuitatem,  sed 
etiam  secundum  meam  ipsius  cognitionem,  ex  repetitis  in- 
quisitionibus haustam,  ad  quaestionem  explicandam  plurimum 

valuerunt,  tamen,  quum  praeceptor  summe  venerandus  pro- 
fessor Bidder  animum  meum  ad  aliam  in  hanc  rem  inqui- 
rendi viam  advertisset,  atque  suaderet,  ut  rem  ex  alia  eaque 
nova  parte  contemplatus  rationes,  quibus  sententia  ipsius 
aut  redargueretur  aut  confirmaretur,  invenirem,  ejus  con- 
silium secutus  libenti  animo  materiam  illam  d6nuo  pertra- 
ctandam sumsi. 

^)uae  nova  indagandi  via,  a Wall  er  proposita,  in  eo 
consistit,  ut  ad  fibrarum  nervosarum  decursum  persequen- 
dum nervi  dissecentur  ^).  De  qua  talia  reperimus ; „A. 
Wall  er  und  nach  ihm  Budge  und  Schiff  bedienten  sich 
der  Nervendurchschneidung , um  den  Verlauf  der  Nerven- 
fasern  zu  verfolgen.  Da  nehmlich  diese  nur  in  den  peri- 
pberischen  Abscbnitten  der  getrennten  Nerven,  nach  jenen 

jForscbern,  allmalig  entarten,  so  bat  man  hierin  ein  Mittel, 

* -»!#  ‘ 

die  Verbreitung  eines  Nerven  durch  die  mikroskopiscbe 
Beobacbtuug^  zu  verfolgen,  vorausgesetzt,  dass  diese  ein 
sicheres  Urtheil  gestattet,  und  die  centralen  Abschnitte  gar 
keine  Veranderung  erleiden.“  Wall  er,  methodo  sua  pri- 
mum ad  nervum  glossopharyngeum  investigandum  usus,  paulo 
post  eandem  ad  summi  momenti  quaestionem,  nuni  nervus 
sympathicus  suae  potestatis  (selbststandig)  esset  an  non, 
expediendam  adhibuit.  Namque,  quum  quattuor  ex  inferio- 
ribus nervis,  fe  medulla  spinali  ranae  ortis,  persecuisset, 
duobus  mensibus  circumactis,  nervorum  spinalium  fibras 


1)  „Nouvel|e  methode  anatomiqne  pour  1’investigation  du  systeme 
nerveux“  par  A.  Waller.  Preiiiiere  partie.  IJern  (?)  1852.  4.  Quamquam 
omni  modo  enixus  sum,  ut  hanc  commentationem  acciperem,  tamen,  quum 
opera  mea  irrita, fuerit,  satis  habeo  lectorem  henevolum  ad  „Canstatts  Jah- 
resherichte  'iiher  die  Leistiin^en  in  den  physioloj^ischen  Wissenschaften  'itn 
Jahre  1852. Pa;;.  194  delegasse,  uhi  paucis  ac  breviter  nova  haec  per- 
quirendi ratio  indicata  eil. 


9 

prorsus  destructas,  nervi  sympathici  omnino  integras  ob- 
servavit, — qua  ex  re,  hunc  nervum  ex  cerebro  vel  me- 
dulla non  pendere,  merito  atque  optimo  jure  conclusit.  Ce- 
terum Schiff,  qui  eandem  quaestionem  explanaturus  eandem 
perscrutandi  viam  iniit,  eo  adductus  fuit,  ut  nervum  sympa- 
. thicum  non  sui  juris  sed  cerebrospinalem  esse  judicaret : 
„Scbiff  konnte  noch  einige  Kaninchen,  nacb  der  Heraus- 
nahme  von  2 — 5 Spinalganglien,  drei  bis  vier  Wocben  und 
einen  Hund  vier  Monate  beobachten ; die  entsprecheiiden 
Rami  communicantes  des  Sympatbikus  waren  bei  nachtrag- 
licber  Untersuchung  desorganisirt  gefunden.“  Itaque,  quo- 
niam una  disquisitio  uno  eodemqiie  modo  instituta  eventum 
praebuit  prorsus  contrarium,  perpulsus  sum,  ut  mirabile 
hoc  nervorum  physiologiae  caput  quam  certissime  cognoscendi 
consilium  caperem. 

Quam  ob  rem,  nervis  ranarum  vivarum  dissectis,  omne 
id  tempus,  quod  necessarium  erat,  ut  signa,  ex  quibus  ido- 
nea argumenta  peterem,  in  nervis  apparerent,  in  hac  ner- 
vorum anatomiae  et  physiologiae  parte  quam  diligentissime 
cognoscenda  consumsi.  Quum  autem  in  dissertationis  meae 
decursu  complurium  controversiarum  atque  dissensionum 
inferenda  sit  mentio,  nunc,  ne  saepius  a materia  proposita 
avertar,  meam  de  nervi  sympathici  structura  et  textura 
sententiam,  ex  meis  ipsius  scrutationibus  deductam,  breviter 
afferre  liceat. 

Ii  • ! • 

CAPUT  I. 

Nervi  sympathici  structura  fibrarumque 
ejus  decursus. 

Descriptio,  quam  propositurus  sum,  ad  solam  ranam 
refertur.  In  hac  enim  hujus  nervi  rationes  evidentissime 
apparent,  in  hac,'  tela  conjunctiva  fere  omnino  deficiente, 
praeparata  microscopica  facillime  obtinentur,  in  hac  fibrae 
Remakianae,  quae  vocantur,  quum  haec  telae  conjunctivae 
fila  rarissime  inveniantur,  observanti  minime  sunt  impedi- 
mento. Ceterum,  si  quis  mihi  vitio  verterit,  quod,  quum 
experimenta  mea  fere  omnia  ad  solas  pertineant  ranas,  nihil 
attulerim,  quo  edoceamur,  utrum  nervi  illius  rationes  in 
superiorum  ordinum  animalibus  eaedem  sint  an  aliae,  id 
opprobrium  non  videtur  dignum,  quod  pluribus  refutemus. 
Etenim,  etiamsi  largiamur,  ranam  longe  diversam  atque  su- 
periores animantes  structuram  otferre,  tamen  in  ea  sum 
sententia,  ut  ejusmodi  momenta  primaria  in  animalium  orga- 
nismo obvia,  de  quibus  nunc  quaeratur,  toto  animantium  ver- 
tebratorum ordine  in  universum  non  mutata  cerni  existimem. 
Accedit,  quod  haec  ipsa  animalia,  quae  vulgo  in  inferiore 
evolutionis  gradu  posita  esse  creduntur,  et  in  quibus  systema 
vegetativum  maxime  praevalet  ac  certissime  expressum  est, 
illa  sunt,  quae  nos  de  multis  rebus  in  eodem  superiorum 
animalium  systemate  obscuris  certiores  facere  queant. 

Ad  nervi  sympathici  decursum  ejusque  structuram  quod 
attinet,  quum  metuam,  ne  longum  sit,  si  multa  jam  ad  liqui- 

dum  perducta  atque  ab  omni  parte  explorata  nunc  afferam, 
satis  habeo  lectores  ad  librum  Ernesti  H.  Web  er  et 
ad  commentationem  cli.  Volkmann^)  relegasse.  Ceterum 
hoc  loco  mihi  liceat  quaedam,  quae  partim  a scrutatoribus 
silentio  praetermissa  sunt,  partim  cum  meis  observationibus 
parum  congruunt,  commemorare,  quae  quidem  ad  inferiorem 
nervi  sympathici  partem,  in  pelvi  positam,  spectant. 
Web  er,  ut  exemplum  afferam,  his  verbis  utitur:  „Quod 
finem  nervi  sympathici  attinet,  is  a fine  in  mammalibus  et 
avibus  diversus  esse  videtur.  UltimuiU  ganglion  nimirum 
satis  magnum,  duplici  ramo  communicante  cum  secunda  ra- 
dice nervi  ischiadici  conjunctum,  nullum  ramum  edit,  quo 
cum  nervo  sympathico  oppositi  lateris  uniatur,  et  ganglion 
impar  componat.“  At,  quamvis  raro,  tamen  in  ranis  etiam 
ganglion  ultimum  prope  aortae  abdominalis  bifurcationem 
situm  invenitur,  quod  duos  ramulos,  arteriarum  iliacarum  co- 
mites, dimittit.  Sed  non  solum  hoc  loco,  verum  etiam  in 
parte  superiore  utriusque  nervorum  sympathicorum  trunci 
connexum  invenimus.  Praecipue  hos  nervi  sympathici  fasti- 
culos  ab  unius  partis  ganglio  trans  columnam  vertebralem 
ad  partis  alterius  ganglion  porrectos  saepe  in  gangliis  in- 
ferioribus cernimus.  Plurimis  in  casibus  utrimque  singula 
ganglia  ultima  reperimus,  binis  ramulis  nerveis  instructa, 
quorum  extremi  iidemque  infimi  aeque  ac  ramuli  ex  dicto 
jam  ganglio  ultimo  oriundi  arteriae  iliacae  comites  se  ad- 
jungunt, superiores  cum  omnibus  fibris  aut  in  nervum  spinalem 
nonum  inseruntur,  decimo  omisso,  aut  cum  decimo  conjun- 


1)  „Anafomia  comparata  nervi  sympathici'*^  LipsiaeI817,  na"  41 

usque  ad  pag.  49.  l o- 

2 ) ,,Von  dem  Bau  und  den  Verrichtungen  der  Kopfnerven  des  Frosches“ 
in  „MUlIer’s  Archiv  fiir  Anatomie  und  Physiologie.  Jahrgang  1838.“  Pg.  70, 

guntiir;  quod  si  fit,  nervo  spinali  nono  jam  ganglion  nervi 
sympathici  superius  fibras  nerveas  suppeditavit. 

Jam  ad  nervi  sympathici  anatoniiam  microscopicam 
transeamus,  qua  in  re,  ab  aliquo  inferiori  ganglio  in  ejus 
trunco  posito  exorsi,  gradatim  illius  radios  persequemur. 

Nervus,  de  quo  dicimus,  e globulis  gangliosis  fibris- 
que nerveis  consistit,  qui  globuli  solis  nervi  sympathici  in- 
tumescentiis  continentur , nusquam  verbi  causa  in  ramo 
communicante  reperti.  Solum  cor  in  exceptione  videtur 
esse,  in  cujus  atriorum  septo  nervorum  sympathicorum  tractus 
magis  minusve  globulis  intermixti  deprehenduntur.  Opinio 
autem,  qua  ganglia  ista  in  omnium  nervorum  sympathicorum 
decursu  reperiri  credebantur,  ex  illa  repetenda  fuerit  causa, 
quod  persaepe  gangliorum  nervoruinque  discrimina  statuere 
difficillimum  est,  id  quod  in  multis  piscibus  et  superiorum 
ordinum  animalibus  observatur,  in  quibus  nunquam  ganglia 
nervique  tam  stricte,  quam  in  rana  animadvertere  solemus, 
distingui  possunt.  Globuli  sympathici  ab  aliis  gangliorum 
globulis  in  nervorum  cerebrospinalium  decursu  inventis 
praecipue  magnitudine  ac  ratione,  quae  ipsis  cum  ramulis 
dimissis  intercedit,  nec  non  cetera  sua  natura  discrepant. 
Etenim  globuli  illi  in  universum  minores  apparent  0,00056 
— 0,00082''^,  dum  gangliorum  ad  posticas  nervorum  spina- 
lium radices  positorum  globuli  magnitudine  inter  0,00070 
et  0,0012^'^  — variant.  Etiamsi  re  vera  in  utroque  ordine 
ejusdem  magnitudinis  globulos  reperiamus,  tamen  nunquam 
contingit,  ut  inter  sympathicos  quosdam  invenias,  qui  ma- 
gnitudinem maximorum  globulorum  cerebrospinalium  0,0012^^' 
attingant,  neque  magis  inter  cerebrospinales,  qui  magnitudi- 
nem 0,00056^'^  offerant.  Lineae  globulorum  sympathicorum 
extremae  licet  tam  lucidae  sint  atque  tenerae,  ut,  nisi  lu- 


13 


mine  maxime  favente,  cognosci  nequeant,  tamen,  quum  nuclei 
perquam  conspicui  sint,  animus  observatoris  facile  ad  globu- 
los illos  convertitur.  (Vid.  tab.  I.  fig.  4.)  Qui  nuclei  colore 
maxime  languido  admodum  subflavo  circumdati  cernuntur. 
Globulus  cerebrospinalis,  lineis  extremis ' valde  distinctis 
instructus,  intuenti  manifesto  patet,  nucleo  substantiis, 
quae  globulo  insunt,  obscurato  et  quasi  e conspectu  eva- 
nescente. Porro  tenuissima  illa  coloris  subflavi  vestigia, 
quae  iii  globulo  sympathico  deprehendimus,  in  globulo  cere- 
brospinali guttularum  adipis  confertarum  satis  certo  expres- 
sarum formam  ostendunt,  (Vide  tab.  I.  fig.  9.)  Sed 
certius  etiam  signum,  quo  discrimen  illud  nititur,  ea  praebet 
ratio,  qua  cellulae  cum  fibris  exeuntibus  continentur.  Quem- 
admodum enim  gangliorum  spinalium  globuli  bipolares  eos 
ostendunt  ramulos,  qui,  statim  fibrarum  latarum  speciem 
prae  se  ferentes,  aut  ambo  decursum  periphericum  vel  cen- 
tralem aut  alter  periphericum,  alter-  centralem  ineant  (Vide 
tab.  I.  fig.  8 et  9),  ita  in  globulis  sympathicis  aliam 
omnino  rationem  observamus.  Hic  enim  globulus  lagenae  ad 
instar  unam  partem  versus  extenuatus  ramulum  format,  in 
quo  ne  minimum  quidem  fibrae  sympathicae,  qualis  in  ulte- 
riore decursu  deprehenditur,  indicium  offeratur.  (Vide  tab. 
I.  fig.  5 et  6.  h.)  Lineae  extremae^  mirum  in  modum 
lucidae  ac  vix  conspicuae,  magnam  praebent  similitudinem 
cum  limitibus  globulum  ipsum  cingentibus , ut  substantia 
fibrae  medullaris  ad  hanc  partem  versus  non  extendi  videatur. 
(Vide  tab.  1.  fig.  4.  b.)  Decursu  per  brevius  longiusve 
spatium  continuato,  ramus  in  duas  partes  dilfinditur,  qui  ra- 
muli demum  fibrae  sympathicae  exsistunt,  semper,  quantum 
niilii  persequi  licebat,  ad  eandem  directionem  tendentes. 
(Vide  tab.  1.  fig.  ii  et  6.  c.)  Ilaec  ratio,  ubicunque  no- 

bis  contigerit,  ut  globulum  gangliosum  a majore  globulorum 
multitudine  sejungamus,  luculentissime  apparet,  unde  sequi- 
tur, re  vera  tum  propter  ramum  illum  unum,  tum  ob  ra- 
mulorum duorum  decursum,  si  quidem  vocabulo  poli  dire- 
ctionem significaverimus,  globulos  unipolares  esse.  — Cl. 
Kollicker  cellulas  cerebrospinales  uno  ramo  praeditas  ani- 
madvertit, de  quibus  Remack^)  haec  censet:  „wahrscheinlich 
tlieilt  sicli  derselbe  nacli  kurzem  Verlaufe  in  zwei  Fasern.“ 
Quod  quuip  ita  sit,  quamquam  in  ambobus  gangliorum  ge- 
neribus eadem  invenitur  ratio,  tamen,  me  judice,  conclusio, 
quam  Remack  inde  deduxit,  praepropera  justoque  audacior 
videatur.  Namque  facile  fieri  potuerit,  ut  secunda  fibra 
nervea  vel  ramulus  secundus,  ne  vestigio  quidem  prioris 
insertionis  relicto,  abscissus  sit.  Adde  quod,  si  in  disjun- 
'gendo  necessariam  diligentiam  omiseris,  saepe  globulum 
gangliosum  ramulis  omnino  carentem  reperias,  extremis 
tamen  globuli  lineis  nihilominus  distinctis  atque  conspicuis. 
Hoc  est  contendere,  globulos,  nullis  ramulis  instructos,  in 
ganglii  substantia  inesse.  Praeterea  nunquam  mihi  succes- 
sit, ut  in  ranis  globulos,  quales  Remack  in  piscibus  maxime 
observavit,  ramulis  tribus  adeoque  duodecim  praeditos  re- 
perirem.  Namque,  sive  plexum  solarem  sive  aliquod  nervi 
sympathici  ganglion  perscrutatus,  semper,  eadem  rei  ratione 
inventa,  unum  ramulum,  qui,  postquam  per  hreve  spatium 
decurrit,  in  duas  fibras  nervosas,  eadem  directione  porrectas, 
dilaberetur,  animadverti.  Ceterum  in  felium  canumque 
nervis  sympathicis  globulos  illos  multipolares  deprehendi, 
in  quibus  animalibus  tamen  globuli  ipsi  aliam  omnino  for- 


1)  ,,Ueber  multipolare  Gangllcnzellen  von  R.  Remack.  Aus  dem 
Monatsbcriclite  der  Koii.  Akademie  der  Wissenscbaflcn.  Januar  lb54.  “ 

mara  praebent.’  Nempe  duo  latera  magis  minusve  inter  se 
opposita  ad  lagenae  retortae  similitudinem  sensim  attenuan- 
tur, quo  facto,  quum  ramuli  diffindantur,  nonnunquam  conti- 
git, ut  quattuor  fibras  nervosas,  quin  etiam  semel  sex,  oriri 
cernerem.  — Etiamsi,  id  quod  satis  crebro  evenit,  tales 
reperias  globulos,  qui  ne  minimum  quidem  ramulorum  illorum 
vestigium  offerant,  tamen  reputemus  oportet,  quam  rudis 
nostra  agendi  ratio  sit,  tenerrimis  his  telis  adhibita.  Quod- 
si  structuram  utriusque  globulorum  speciei  ramulis  propriam 
consideramus,  licet  globulum  cerebrospinalem,  ramulis  in- 
tegris instructum,  aliquanto  facilius,  quam  sympathicum,  obti- 
neri posse  credideris,  tamen,  dum  in  hoc  eximia  ramuli 
tenuitas  difficultatem  affert,  in  illo  magna  telae  conjunctivae 
copia,  quam  in  omnibus  gangliis  cerebrospinalibus  invenimus, 
impedimento  est. 

Fibrae  nervosae  in  sympathico  etiam  non  sunt,  nisi 
globulorum  ramuli;  eaque  opinio,  qua  fibrae  globulum  tan- 
tummodo circumplecti  creduntur,  ut  mea  fert  sententia,  solum 
ex  primo  rei  adspectu  repetita  est.  Quae  fibrae,  aeque  ac 
globuli  sympathici  a cerebrospinalibus  discrepant,  ab  altero 
fibrarum  genere  tum  latitudine  sua,  tum  colore  eisque,  quas 
continent,  substantiis  differunt.  Latitudo  duobus  trientibus 
deminuta,  colorque,  quo  indutae  sunt,  cinereus  ab  ipsa 
fibrarum  tenuium  textura,  neque  vero  aut  a fibris  Remakianis, 
quae  in  rana  quidem  omnino  desunt,  aut,  quae  opinio  est 
cli.  Valent  in,  a globulis  dependet,  quoniam  etiam  illis  in 
locis,  in  quibus  nulli  reperiuntur  globuli,  idem  color  cine- 
reus cernitur.  Natura  varicosa,  quamvis  arte  producta  sit, 
tamen  ad  fibras  sympathicas  cognoscendas  plurimum  valet. 
Fibra  enim  recens  e corpore  exempta,  si  microscopio  sub- 
jecta fuerit,  fili  omnino  lucidi  per  totum  decursum  lineis 

parallelis  limitati  formam  praebet,  quae  fibra  si  ex.  c.  ab 
aliis  separata  in  aqua  deponatur,  brevi  temporis  spatio  inter- 
jecto, speciem  margaritarum  lineae  similem,  quam  ipse  oriri 
cernas,  offert.  Majore  fibrarum  multitudine  conferta,  etiamsi 
longiore  opus  est  tempore,  ut  illud  phaenomenon  exsistat, 
tamen  hic  quoque  non  ita  multo  post  natura  varicosa  ap- 
paret. Uti^oque  in  casu  fibrae,  ut  alias  commutationes  sub- 
eant, brevi  speciem  varicosam  exuunt.  Quas  varicositates 
si  in  latis  etiam  observaveris  fibris,  in  bis  tamen  neque  tam 
frequenter  nec  tam  regulari  modo  dispositae  inveniuntur. 

Quae  Bidder  et  Volkmann^)  de  ramorum  commu- 
nicantium ratione  iis  in  locis,  ubi  in  nervos  cerebrospinales 
inseruntur,  atque  de  diversa  fibrarum  ad  centrum  et  peri- 
pheriam  emissione  exposuerunt,  ea  omnia  disquisitionibus 
meis  omnino  vera  esse  cognovi,  quae  res  vel  ipsa  nos  eo 
adducat,  ut  fibras  tenues  e nervo  sympathico  originem  du- 
cere statuamus.  Omnium  primum  si  quattuor  superiores 
nervos  spinales  locumque,  quo  ramus  communicans  inseritur, 
consideremus,  nervus  crassior  ante  insertionem  pro  ramo 
communicante  cum  nervo  cerebrospinali  conjuncto  haberi 
potuerit.  Nervum  igitur  primitus  crassiorem  in  duos  ra- 
mulos diffissum  esse  credere  liceret,  nisi  contraria  omnino 
rei  ratio  in  quattuor  inferioribus  nervis  spinalibus  observa- 
retur. Namque,  etiamsi  nervorum  quattuor  superiorum  pars 
supra  rami  communicantis  insertionem  sita  vel  eam  ob  cau- 
sam majoris,  quam  infra,  ambitus  esse  putetur,  quod  fibras 
tenues  dimittat,  unde,  quaeso,  eveniat,  ut  quattuor  nervorum 
spinalium  inferiorum  pars,  infra  insertionem  posita,  crassi- 
tudine augeatur?  Inde,  si  fibras  nerveas  tenues  per  de- 


1)  ,,Die  Selbststaniligkeit  des  synipatLlschen  Nerveiisystcins.  LcipzlglSl^, 

cursum  centralem  persequimur,  quem  ut  quam  certissime 
cognoscamus,  magni  interest,  earum  numerum  usque  ad 
ganglion  spinale  fasciculo  e ramo  communicante  ad  centrum 
converso  omnino  respondere  videmus.  Denique  ad  nervo- 
rum spinalium  radices  pervenimus.  Bidder  etVolkmann, 
quorum  sententiam  plerique  observatores  amplexi  sunt,  in- 
ter centenas  fibras  latas  binas  tenues  se  reperisse  ajunt. 
Oua  in  re  tamen  viros  doctissimos  errore  ductos  esse  ar- 
bitror. Omnes  sane  difficultates,  quae  in  sejungendis  fibris 
nerveis  et  in  judicio  de  fibrarum  nervearum  genere  faciendo 
objiciuntur,  intra  canalem  spinalem  aliquanto  accrescunt, 
quippe  in  quo  substantiae  longe  molliores,  quam  extra, 
nobis  offerantur.  Equidem,  etsi  opinione  praesumpta  ca- 
ptus, ine  in  nervorum  spinalium  radicibus  fibras  tenues  in- 
venturum esse , perscrutationem  suscepi , tamen  eas  hic 
nunquam  ine  reperisse  aperte  profiteor.  Etenim,  quamvis 
interdum  milii  viderer  fibram  tenuem  deprehendisse,  tamen, 
postquam  eam  per  aliquod  spatium  persecutus  eram,  appa- 
rebat, me  tantum  finem  fibrae  latae  pressando  evacuatae, 
v'cl  ipsam  fibram  datam  tendendo  extenuatam  pro  fibra  tenui 
habuisse.  (Vid.  tab.  I fig.  11).  Oua  in  re  quamquam 
non  multum  refert,  utrum  fibrae  tenues  in  radicibus  illis  in- 
sint necne,  quum  praesertim,  ex  paucis  hisce  fibris  tenuis- 
simis totum  nervum  sympathicum  originem  trahere  non 
posse,  secundum  mensiones  a Bidder  et  Volkinann  in- 
stitutas apertum  sit,  tamen  hanc  observationem  non  credidi 
omittendam  esse,  quum,  si  vera  esse  cognoscatur,  ad  scru- 
tatorum, quos  dixi,  sententiam,  qua  nervum  synipatUicum 
suae  potestatis  esse  statuebant,  magis  etiam  confirmandam 
plurimum  valere  possit. 

Jam  nobis  invitis  quaestio  offertur,  quidnam  in  de- 
cursu ulteriore  de  fibris  sympathicis,  jam  prope  ad  ganglion 
spinale  progressis,  fiat,  quae  in  nervorum  spinalium  radici- 
bus non  reperiuntur,  et,  etiamsi  quae  adforent,  neutiquam 
fibris  nerveis  infra  ganglion  positis  numero  responderent? 
Equidem,  animi  attentione  ad  nervos  dorsales  posticos ^ de 
quibus  jam  Bidder  et  Volkmanii  mentionem  injecerunt, 
conversa,  eos  perscrutatus,  quamquam  fibrarum  ad  centrum 
decurrentium  multitudo  in  diversis  nervis  spinalibus  diversa 
esset,  tamen  rationem,  quae  fibris  tenuibus  cum  latis  inter- 
cederet, unam  eandemque  manere  inveni.  Nam  sive  nervi 
spinalis  quarti,  cujus  ramus  communicans  decursum  fere 
omnino  centralem  init,  sive  nervi  septimi,  octavi  vel  noni, 
quorum  rami  communicantes  paene  omnes  ad  peripberlam 
tendunt,  ramos  dorsales  investigavi,  semper  fibrarum  te- 
nuium multitudinem  latarum  numero  ferme  parem  reperi. 
Quin  etiam  majorem  movit  mirationem,  quod  nervi  dorsales, 
nervis  spinalibus  septimo,  octavo  et  nono  respondentes, 
longe  majorem  fibrarum  tenuium  multitudinem  ostenderunt. 
Quaeritur,  unde  hae  fibrae  oriantur?  Unum  tantummodo 
sumere  possumus,  eas,  e ganglio  spinali  venientes,  cum 
rami  communicantis  fibris  sympathicis  ad  centrum  conver- 
sis conjungi.  Quodsi  globulorum  in  utroque  nervorum 
genere  inventorum  formam,  magnitudinem  et  speciem  diver- 
sas, supra  commemoratas,  respexerimus,  satis  causae  fuisse 
apparebit,  cur  etiam  in  ganglio  spinali  globulos  sympathicos 
mihi  quaerendos  esse  censerem.  Quos  quamvis  non  re- 
pererim,  id  quod  nescio  an  inde  factum  sit,  quoniam  telae 
conjunctivae  copia  atque  soliditas,  quominus  haec  elementa 
tenerrima  non  laesa  dispanderemus,  impediverit,  tamen  facere 
non  possum,  quin  in  sententia  priore  permaneam,  qua  in 

gangliis  tum  sympathicis  tum  spinalibus  fibrarum  nervearum 
tenuium  centra  inesse  persuasissimum  habeo. 

Hoc  loco  disquisitionum  DT  Axmann,  quas  in  opu- 
sculo „Beitrage  zur  mikroskopiscben  Anatomie  und  Physio- 
logie  des  Ganglien-  und  Nervensystems  des  Menschen  und 
der  Wirbeltbiere.  Berlin,  1855“  inscripto  in  medium  pro- 
tulit, lectorem  admonere  liceat.  Axmann  quoque  praeter 
fibras  tenues  e nervo  sympathico  proficiscentes  alteras  ex 
centro  secundo,  nempe  e ganglio  spinali,  originem  ducere 
ratus,  ut  discrimen  faciat,  illas  gangliosympathicas,  has  gan- 
gliospinales  nominat,  quarum  utrasque  a fibris  nerveis  ce- 
rebrospinalibus, sive  latis,  diametro  duplo  vel  triplo  minore 
differre  contendit.  (§  5).  Porro  omnes  functiones  vegetativas 
partim  uni  partim  alteri  fibrarum  tenuium  speciei  adtribuit, 
nervos  gangliospinales  nutritioni  praeesse,  gangliosympathi- 
cos  contractilitati  a voluntate  non  pendenti  inservire  arbi- 
tratus. Axmann  in  commentatione  sua  ganglia  spinalia 
solarum  fibrarum  tenuium  centra  esse  affirmat,  simulque  et 
globulorum  et  ramulorum  inde  prodeuntium,  quos  ipse  fibras 
gangliospinales  dicit,  partim  ad  medullam  spinalem,  partim 
ad  nervum  sympathicum,  partim  peripheriam  versus  tenden- 
tium, imaginem  schematicam  adjungit.  (§  15). 

Ad  fibrarum  gangliospinalium  nomen,  quo  fibras  tenues 
appellat,  quod  attinet,  id  equidem  nullo  modo  aptum  esse 
duxerim,  quippe  quod  facile  nos  inducat,  ut  fibras  latas  in 
radicum  posteriorum  gangliis  exsistere  non  posse  opinemur. 
Quam  ob  rem  ita  tantum  nomen  illud  servare  potuerimus , 
si,  nomine  paululum  mutato,  fibras  gangliospinales  tenues 
dixerimus,  has  scilicet  a fibris  gangliospinalibus  latis,  quas 
ct  ipsas  in  globulis  bipolaribus  oriri  videmus,  distincturi. 

Ingenue  confitendum  est,  me  prorsus  intelligere  non  posse, 
quomodo  observatorem  tam  graves  differentiae,  quae  tum 
in  globulorum  natura,  tum  in  fibris  nerveis,  inde  exeuntibus, 
animadvertuntur,  fugerint,  quam  ob  causam  perspicere  omnino 
nequeo,  qua  ratione  Axmann  commotus  sit,  ut  non  solum 
fibras  tenues  in  gangliis  spinalibus  ortum  habere  contendat, 
verum  etiam  e gangliis  spinalibus  solas  fibras  tenues,  quas 
ipse  gangliospinales  vocat,  proficisci  statuat.  Me  judice, 
ejus  opiniones  fundamento  idoneo,  ex  anatomia  petito, 
destitutae  sunt,  quum  praesertim  maxima  ex  parte  in  ex- 
perimentis animalibus  vivis  adbibitis  nitantur,  ex  quibus 
conclusiones  anatomicae  maxime  contrariae  facile  effici  pos- 
sunt. Etenim,  quod  observator,  de  quo  dicimus,  ad  investi- 
gationes a clis.  Bidder  et  Volkmann  factas  provocat  et 
computationibus  illorum  inter  se  comparatis  certum  atque 
exploratum  esse  dicit,  fibras  tenues  in  ganglia  spinalia  intran- 
tes fibris  indidem  prodeuntibus  ducenties  numero  superari, 
tantum  abest,  ut  illi  scrutatores  praevalentem  fibrarum  te- 
nuium multitudinem  in  radicum  posteriorum  gangliis  formari 
censuerint,  ut  contra  talibus  verbis  utantur:  „Es  ist  nicbt 
im  entferntesten  daran  zu  denken,  dass  sicli  die  iiberaus 
zalilreiclien  sympatliisclien  Fasern  der  Spinalnerven  von  den 
ausserst  wenigen  Fasern  gleicber  Art  in  den  Wurzeln 
ableiten  liessen“^).  Accedit,  quod  Bidder  et  Volkmann 
nusquam  ^e  fibris  sympathicis  a radicibus  in  haec  ganglia 
intrantibus  posteaque  exeuntibus  mentionem  faciunt,  quam 
quidem  explicationem  viris  doctis  nervum  sympatbicum  ex 
medulla  non  pendere  arguentibus  apertum  est  ne  in  mentem 
quidem  venire  potuisse.  Eo  mirabilius  autem  milii  vide- 


1)  „Die  SelbstPtHndigkeit  des  gympalhischen  Nervcnsysteins  elc.,“  pag.70. 

tur,  quod  Axinann,  quamvis  ejusmodi  fibras  tenues  e me- 
dulla spinali  in  ganglia  spinalia  intrantes  statuerit,  tamen 
nervum  sympathicum  suae  potestatis  esse  arbitratur. 


CAPUT  II. 

De  nervoram  atrophia,  qualem  post  eorum 
a centro  disjunctionem  sese  exhibet. 

Non  dubito,  fore  plerosque,  qui,  quum  de  origine  atque 
decursu  fibrarum  nervi  sympathici  scribam,  necessarium 
esse  judicent,  me  praecipue  eas  commutationes  respicere 
atque  exponere,  quas  fibrarum  tenuium  atrophia  sibi  pro- 
prias vindicet.  — Verumtamen,  si  reputaveris,  quam  exi- 
guae sint  harum  fibrarum  tenuium  dimensiones,  quae,  si 
id  agatur,  ut  singula  coagulationis  atque  subsequentium  inde 
commutationum  stadia  dignoscamus,  summas  difficultates 
objiciant,  si  inde  respexeris,  quemvis  nervum  sympathicum 
aeque  ac  cerebrospinales  e tribus  partibus  primariis,  nempe 
e vagina  primitiva,  substantia  medullari  et  axis  cylindro, 
consistere,  quarum  partium  elementa  chemica  verisimile  est 
eadem  esse,  atque  in  fibris  latis,  sane  negare  non  potueris, 
satis  causarum  adfuisse,  quibus  adducerer,  ut  in  hoc  capite 
solis  fibrarum  latarum  commutationibus  illustrandis  me  con- 
tinerem. Ex  mutationibus  autem,  in  fibris  tenuibus  obser- 
vatis, tantummodo  eas  existimavi  memorandas  ess"e,  quas 
tali  tempore  deprehendissem,  quo  signa  re  vera  manifesta 
atque  peculiaria  io  conspectum  se  darent.  Quae  quum 


22 


dicam,  verba  inea  non  ita  inlelligi  velim,  quasi  fibras  tenues 
commutationibus  conspicuis  etiam  eo  tempore,  quo  jam  in 
latis  apparere  soleant,  prorsus  carere  contendam.  Attamen, 
ut  aperte  confitear,  dubium  non  est,  quin  eas  animadversu- 
rus non  fuerim,  nisi  indicia  commutationum  in  fibris  latis, 
quas  semper  comparavi  atque  contendi,  evidentius  apparentia 
animum  meum  ad  illas  convertissent.  Permutationes  in 
duobus  bis  fibrarum  generibus  observatae  pares  sunt;  quas 
tamen,  quales  diversis  post  nervos  dissectos  spatiis  sese 
praebeant,  describere  superfluum  videtur.  Namque  non  so- 
lum in  diversis  animalibus,  in  diversis  nervis  ac  diversis 
anni  temporibus  nonnullae  diversitates  observantur,  verum 
eliarn  permutationes  illae  tali  modo  altera  in  alteram  trans- 
eunt, ut  melius  visum  sit,  breviter  substantiarum  metamor- 
phoses sensim  ac  paulatim  factas  enarrare. 

Permutationes  primae,  quae  fere,  duabus  post  nervos 
dissectos  hebdomadibus  elapsis,  offeruntur,  summam  cum 
eis  mutationibus  similitudinem  praebent^,  quas  in  nervis 
omnino  normalibus,  ad  pervestigationes  microscopicas  prae- 
paratis, post  solitam,  quae  dicitur,  coagulationem  paene  in 
conspectu  nostro  oriri  novimus.  (Vid.  tab.  11  fig.  1 et  2.) 
Etenim  hic  quoque  medulla  continua  esse  desinit  atque  sul- 
cata tum  vaginae  nervi  primitivae  tum  axis  cylindro  speciem 
taeniolae  lucidae  induit.  Pariter  medullae  constructio  bic 
quoque  initio  segmenta  majora,  paulatim  deminuta,  inter 
se  conjuncta  praebet.  Quae  loca  constricta  eo  usque  nu- 
mero accrescunt,  quoad  tota  medulla,  vagina  primitiva  cer- 
tius certiusque  apparente  (vid.  tab.  II  fig.  1 et  2 a),  in 
portiones  separatas,  id  quod  a nervis  normalibus  simpliciter 
coagulatis  differt,  per  transversum  dividatur.  Eodem  tem- 
pore, quo  fibrarum  primitivarum  vagina  medullaris,  quam 

vocant,  talem  in  modum  permutatur,  axis  cylindrus  magis 
magisque  e conspectu  recedit,  qui  quidem  nisi  in  portioni- 
bus majoribus,  in  quibus  fili  lucidi  ad  instar  cernitur,  non 
potest  cognosci.  (Vid.  tab.  II  fig.  i et  2 c.)  Quae  por- 
tiones paulatim  speciem  acervorum  parvulorum,  omnino 
disjunctorum,  prae  se  ferunt,  qui  acervi  in  dies  comminuti 
ea,  quae  nervo  contineantur,  evanescere  indicant.  Sic  in  sub- 
stantiis, quas  nervus  continet,  lacunae  exsistunt,  quae,  distin- 
ctius distinctiusque  apparentes,  denique  adeo  praevaleat,  ut 
in  nervo  paene  vacuo  solummodo  guttulas  majores  mino- 
resve,  certis  limitibus  circumscriptas,  quae  mediam  nervi 
partem  obtinent,  reperiamus.  Mensibus  fere  tribus  exactis, 
qua  in  re  tamen  admonendum  est,  ejusmodi  commutationes 
certis  temporibus  adstrictas  non  esse,  ne  vestigium  quidem 
medullae  nervi  animadvertere  licet,  quo  facto,  in  nervorum 
vaginis  primitivis,  jam  omnino  manifestis  atque  conspicuis, 
nihil,  nisi  multitudinem  globulorum  adipis,  lineis  extre- 
mis coloris  nigri  limitatorum,  observamus,  qui,  substantiis 
cliemicis  tractati,  re  vera  ex  adipe  consistere  cognoscuntur. 
Ceterum  harum  partium  atrophia,  quamvis  ea,  quae  huc- 
usque explicui,  signa  et  apertissima  siut  et  ad  quaestionem, 
de  qua  agitur,  solvendam  plurimum  valeant,  tamen  ad  finem 
nondum  pervenit.  Namque,  evanescentibus  e vagina  nervi 
primitiva  etiam  guttulis  adipis,  ad  postremum  loco  normalis 
fibrae  nerveae  nihil  aliud  relinquitur,  nisi  solidus  telae  con- 
junctivae funiculus,  qui  specie  sua  per  longitudinem  striata 
praesentiam  primitivae  nervi  vaginae  indicat. 

Quemadmodum  jam  supra  admonuimus,  mutationes,  in 
fibris  tenuibus  observatae,  eis,  quas  modo  descripsimus, 
omnino  respondent,  hoc  tamen  discrimine  intercedente,  quod 
et  adipis  guttulae  minores  cernuntur  et  metamorphosis  ista 

fortasse  celerius  efficitur,  quae  differentia  tamen  non  vide- 
tur tarn  magni  momenti  esse. 

Toto  hoc  capite  non  disseruimus  nisi  de  mutationibus, 
quales  in  parte  peripherica,  id  est  infra  locum,  quo  nervi 
persecti  erant,  iii  conspectum  venissent;  qua  ipsa  re,  si 
quidem  finis  nervi  centralis  statu  normali  maneat,  agendi 
ratio,  quam  ineundam  censuimus,  ad  centra  quorundam  nervi 
elementorum  exquirenda  maxime  accommodata  esse  creda- 
tur. Partem  aliquam  cum  centro  conjunctam  a statu  nor- 
mali non  discedere,  perquam  est  consentaneum;  id  quod 
hOcC  quoque  in  casu  confirmatum  videmus.  Nam  solum  in 
proxiima  incisionis  vicinia  phaenomenon  atrophiae  modo  de- 
scriptae, infra  incisionem  inventae,  admodum  simile  videmus, 
substantiis,  quae  nervo  jam  aperto  insunt,  exstillantibus;  quo 
fit,  ut,  primitivis  nervi  vaginis  propius  inter  se  admotis,  ad 
postremum  funiculus  brevis  conformetur,  ei,  de  quo  diximus, 
simillimus,  nervo  tamen  supra  eum  funiculum  integro  manente. 


CAPUT  III. 

De  adipis  formatione,  praesertim  in  ner- 
vis atrophicis. 

Quamquam  in  disquisitionibus  meis  minus  id  spectavi, 
ut  conditiones  ac  processum  formationis  adipis  in  organis 
atrophicis  cognoscerem,  quam  ut  commutationes  conspicuas, 
quas  in  elementis  nervi  monstrare  liceret,  respicerem,  tamen 
non  potui,  quin  pauca  quaedam,  ad  illum  processum  perti- 

nentia,  quae  observandi  mihi  oblata  est  occasio,  hoc  loco 
exponerem.  Nervi,  quos  dissecando  e conjunctione,  qua 
cum  partibus  centralibus  continentur,  exemeris,  commuta- 
tiones subeunt ; qua  in  re  cuivis  bas  nervorum  mutationes 
consideranti  omnium  prima  haec  in  mentem  venit  quaestio, 
nuni  re  vera  conformationis  adipis  sint  indicia. 

Ad  quam  quaestionem  antequam  respondeam,  de  inve- 
stigationibus quibusdam  cl' R.  Wagner^),  quae  ad  eandem 
rem  spectant,  admonere  liceat.  Qui  vir  doctissimus,  rana- 
rum testibus  in  cavum  abdominale  avium  ingestis,  nonnullo 
temporis  spatio  exacto,  adipis  copiam  duplo  vel  triplo  adau- 
ctam vidit.  Majorem  etiam  mirationem  eae  viri  clarissimi 
disquisitiones  commovent,  in  quibus  lentes,  quae  corpora 
inter  omnes  convenit  fere  adipis  expertia  esse,  in  caporum 
gallinarumque  cavum  abdominale  invexerat,  quo  facto,  non- 
nullo tempore  elapso,  magnam  adipis  quantitatem  in  lentibus 
• 

animadvertit.  Ex  quibus  observationibus  R.  Wagner  cor- 
pora albumen  continentia  in  adipem  mutari  colligit.  Viri 
eruditissimi  commentatione  perlecta,  animum  meum  eo  in- 
clinasse, ut  adipem  nervis  dissectis  inventum  simili  corpo- 
rum albumen  continentium  metamorphosi  attribuerem,  non 
mirandum  est.  Verumtamen  paulo  post  perpulsus  sum,  ut 
in  aliam  sententiam  discederem,  qua  quidem,  ad  casum  a 
nie  observatum  quod  attinet,  phaenomenon,  de  quo  dicimus, 
verius  interpretari  atque  explicare  posse  videbar. 

Omnium  primum  eruatur  oportet,  num  revera  - guttulae, 
quas  viderim,  adipis  fuerint.  Qua  in  re  etiamsi  signa,  quae 
illis  tam  peculiaria  sub  microscopio  apparent,  a propria  eis 

1 ) „MittheiIung  einer  einfachen  Methode  zu  Versuchen  iiber  die  V^er- 
anderungen  thierischer  Gewebe  in  morphologischer  und  chemischer  Beziebun»-, 
jn;  GoUinger  gelehrte  Anzeigen.  April  1851 

luminis  refractione  pendentia,  minoris  gravitatis  esse  judicem, 
quoniam  microscopiam  tum  modo  certae  est  auctoritatis,  si 
formae,  non  si  mixtiones  disquirendae  sunt,  tamen,  quae 
harum  guttularum  natura  sit,  experimenta  substantiis  che- 
micis,  quae  ad  adipem  solvendum  valent,  uti  aethere, 
spiritu  viqi  rectificatissimo  etc.,  instituta  omni  dubitatione 
eximunt.  Haec  experimenta  adipis  guttulas  esse  edocent, 
quod  cum  observationibus,  quibus  adipis  copia  in  muscu- 
lis paralysi  correptis  deposita  cernitur  omnino  congruit. 
Quamquam  vero  in  peripherica  nervorum  dissectorum 
parte  adipem  inveniri  certum  est,  eam  tamen  adipis  con- 
formationem, qualem  R.  Wagner  statuit,  adesse  haud 
consentio.  Etenim  non  adipem  illum  albdminis  in  nervis 
contenti  permutatione  exortum  esse  censeo,  sed  tantum 
albumine  ab  adipe  disjuncto  effectum  arbitror.  Quamvis 
igitur  in  experimentis  a cl°  Wagner  institutis,  praesertim 
adhibita  lente,  rem  ita  se  habere  posse,  ut  vir  doctus  con- 
tendat, haud  negaverim,  tamen,  quod  ad  adipem  in  nervis  atro- 
phicis repertum  attinet,  substantias,  quo  facilior  resorptio 
fiat,  inter  se  disjungi  existimo.  Quam  conclusionem  ut  ve- 
ram putemus,  eo  magis  adducimur,  quod,  si  trium  elemen- 
torum quamvis  fibram  nerveam  primitivam  constituentium 
naturam  chemicam  respexerimus,  in  telis  maxime  adiposis 
celerrime  mutationes  exsistere  videmus.  Omnium  primum  si 
de  primitiva  nervi  vagina  quaeras,  ea  quidem  e tela  con- 
junctiva consistit,  in  qua  ne  minima  quidem  adipis  vestigia 
deprehendere  possis.  Deinde  axis  cylindri,  auctore  Leh- 
mann^),  qui  sententiae  a Mulder  et  Donders  prolatae 


1)  „Ijehrbuch  der  physiologischen  Chemie  von  Lehinann.  Leipiig 
1852.“  Vol.  III  pag.  115. 

repugnat,  nequaquam  ex  adipe  sunt  compositi.  Qua  de  re 
vir  doctus  hisce  verbis  utitur:  „denn  kbnnen  und  mogen 
wir  auch  nicht  beweisen,  dass  der  Axencylinder  eine  durch- 
aus  fettfreie  Substanz  sei,  so  scheinen  uns  doch  die  obi- 
gen  Reactionen  (das  Verhalten  gegen  A,  sehr  verdiinnte 
CIN,  concentrirte  und  diluirte  alkaliscbe  Laugen  etc.  etc.) 
vollig  ausser  Zweifel  gestellt  zu  haben,  dass  der  Axencylin- 
der wesentlich  aus  einem  proteinhaltigen  Korper  constituirt 
sei,  dass  aber  das  Fett,  an  dem  die  Nerven  so  reich  sind, 
hauptsachlich  und  vielleicht  lediglich  im  Nervenraarke  auf- 

gehiiuft  sei.“  — Denique  medulla  nervi  maxima  ex  parte 

• 

adipe  constat ; cum  quibus  diversis  adipis  copiis  etiam  com- 
mutationes in  atrophia  solitae  intimo  connexu  junctae  sunt. 
Primas  enim  permutationes  in  substantia  medullari  conspi- 
cimus, quam  quidem  omnium  primam  aliquo  temporis  spatio 
post  nervos  dissectos  transacto  friari  atque  in  particulas 
minores  minoresque  dilabi  animadvertimus,  vagina  nervi  et 
axis  cylindro  magis  magisque  in  conspectum  prodeuntibus. 
In  substantia  medullari  hae  commutationes  quasi  initia  quae- 
dam deponendi  adipis  postea  tam  manifesto  apparentis  oriun- 
tur, axis  cylindro  diu  his  destructionibus  resistente,  vagina- 
que nervi  primitiva  intacta  manente.  Et  quidnam  aliud  est 
ista,  quam  diximus,  dilapsio,'  nisi  adipis  a saponibus  se 
decomponentibus  substantiisque  albuminosis  separatio,  quae 
substantiae  utraeque,  inter  se  conjunctae,  partes  medullae 
nervi  constituunt.  Nonne  etiam  in  nervis  omnino  normali- 
bus post  coagulationem,  quae  dicitur,  si  quidem  nondum 
magnos  progressus  fecit,  adipis  guttulas  distinctas  conspi- 
cuasque  deprehendimus?  (Vid.  tab.  II  flg.  1 d.) 

Quas  commutationes  si  gradatim  in  nervis  atrophia 
correptis  persequimur,  certissime  cognoscere  possumus. 

Tempore  primo,  quo  adeps  et  albumen  aequabiliter  mixta 
atque  distributa  suut,  id,  quod  fibra  primitiva  continetur,  in 
satis  magnas  portiones  diremptum  videmus.  Paulatim  tamen, 
substantiis  illis,  quas  diximus,  magis  magisque  disjunctis, 
portiones  istae,  minores  minoresque  exsistunt,  eaeque  parti- 
culae formas  globulorum  adipis  peculiares  limitibus  distinctis 
circumdatas  induunt.  Simul  autem  lacunae,  in  quibus  hae 
adipis  guttulae  apparent,  magis  inagisque  accrescunt,  haud 
duhie  substantiam  evanescere  indicantes.  Denique  toto  de- 
cursu fibrae  jam  solis  parietibus  extremis,  id  est  vagina 
primitiva,  compositae  non  nisi  adipis  guttae,  altera  alteri 
adjunctae,  cernuntur.  Hoc  loco  quaestio  offertur,  nuni  forte, 
si  omnes  nervi  substantiae  albumen  continentes  in  adipem 
transmutentur,  adipis  copia  aliquanto  major  exsistat?  Etiamsi 
axis  cylindrus  evanescat  eamque,  quam  ipse  continet,  co- 
piam ad  adipem  paulatim  jam  liberatum  addat,  tamen,  ut 
mea  est  opinio,  eatenus  solum  ad  adipis  quantitatem  augen- 
dam valet,  quod  partes 'adiposae  in  ipso  jam  insunt,  corpo- 
raque albuminates  continentia,  ab  adipe  sejuncta,  eodem 
modo  resorberi  existimo,  quo  materias  albuminosas  substan- 
tiae medullaris.  Teste  Virchovv,  adeps,  substantiae  ex- 
tractivae  et  corpora  albumen  continentia  tres  sunt  materiae 
notae,  quae  resorbeantur,  aptissimae;  qua  de  causa  totum 
illum  processum  nil  aliud  esse  judico  nisi  singularum  sub- 
stantiarum disjunctionem,  ut  ad  resorbendum  idoneae  red- 
dantur. Quae  resorptio  non  solum  ad  albumen  pertinet, 
verum  etiam  adeps,  in  globulos  adiposos  alterum  alteri  ag- 
gregatos permutatus,  resorbetur.  Qui  adeps  tamen  divisus, 
in  emulsionein  redactus,  quo  modo  resorbeatur,  quum  neque 
adhaesione  ulla  ad  parietes  circumjectos  praeditus  sit,  ne- 
que Immidam  membranam  animalem  penetrare  valeat,  num 


29 


forte  cum  aliqua  substantia  conjunctionem  ineat,  qua  resor- 
bendo aptus  fiat,  ad  has  quaestiones,  ad  quas  chemiae 
physiologicae  est  respondere,  equidem  animum  advertere 
non  potui.  Denique,  ut  paucis  absolvam,  adipis  guttulis 
evanescentibus,  de  toto  nervo  nihil  aliud  relinquitur,  nisi 
telae  conjunctivae  funiculus,  e vaginis  primitivis,  quae  nullas 
mutationes  subierunt,  consistens,  cui  funiculo  vaginae  illae 
speciem  per  longitudinem  striatam  impertiunt. 


CAPUT  IV. 

De  fibrarum  ner\  earum  decursu  ex  nervis 
dissectis  cognito. 

Methodum  clarissimorum  Waller  et  Schiff  in  prae- 
fatione jam  memoratam  in  his  experimentis  mihi  quoque 
sequendam  esse  existimavi.  Quae  experimenta  antequam 
describam,  non  alienum  videtur,  ea,  quae  ipse  de  tempore 
operationi  aptissimo,  de  ratione  modoque,  quo  operatio  sit 
instituenda,  atque  de  animalibus  post  operationem  susceptam 
asservandis  comperi,  quum  posteris  fortasse  observationibus 
aliquam  allatura  sint  utilitatem,  paucis  ac  breviter  enarrare. 
Qua  in  re  notas  meas  tantum  ad  pervestigationes  in 
hisce  regionibus  et  in  rana  temporaria,  quae  fere  sola  in 
nostris  provinciis  reperitur,  instituendas  pertinere,  non  est 
quod  admoneam. 

Omnium  primum  ad  tempus  talibus  experimentis  ma- 
xime idoneum  quod  attinet,  vitae  tenacitatis  in  rana  diversis 
anni  temporibus  diversae  rationem  habendam  esse  judico, 

qua  animal  aliis  temporibus  operationi  sustinendae  aptius, 
aliis  minus  aptum  cernitur.  Irritabilitas,  quae  in  animanti- 
bus hisce  intimo  cum  coeundi  tempore  continetur  connexu, 
tempore  verno  ad  eum  evecta  est  gradum,  ut  operationis 
violentiae  rana  solum  paucas  per  boras  superessc  soleat, 
quae  nisi,  dum  operatio  durat, . exstinguitur,  certe  paulo 
post  peritonitidi  succumbit.  Coeundi  ardore  deminuto,  quum 
irritabilitas  et  ipsa  decrescat,  inde  a mense  Augusto  usque 
ad  Septembrem  accommodatissimum  est  operationibus  tempus. 
His  enim  mensibus  vivisectiones  gravissimas,  qualis  est 
arcuum  vertebralium  excisio,  rana  facile  perfert,  quo  factum 
est,  ut  omnibus  periculis  illo  tempore  a me  institutis  ranae 
superstites  essent,  donec,  mutationes  exoptatas  operatione 
jam  effectas  esse  ratus,  mortem  illis  inferrem.  Inde  so- 
mnus hibernus,  sequentibus  mensibus  coeptus,  quamquam  et 
ipse  ad 'animalium  irritabilitatem  minuendam  valet,  tamen 
lioc  tempus  ejus  generis  perscrutationibus  minus  commo- 
dum esse  cognovi.  Namque  nervorum  commutationes,  quas 
operatione  provocari  velis,  tardissime  procedunt,  quo  adde, 
quod  animat,  quamvis  diligenter  servatum,  tamen,  fortasse 
ob  sanguinis  circulationem  minutam  extremitates,  praesertim 
singulas  phalanges,  gangraena  amittit,  adeoque  nonnulla 
cutis  et  substantiae  musculorum  loca  corripiuntur  et  per- 
forantur. Quae  commutationes  quum  etiam,  nervis  dissectis, 
oriri  soleant,  tali  in  casu  saepe,  quid  operatione,  quid  de- 
structione gangraenosa,  quid  somno  hiberno  effectum  sit, 
scire  nequeas.  Mense  Januario  autem  quum  ea,  quae  me- 
moravimus, incommoda  minui  soleant,  hoc  tempus,  si  quidem 
a commutationum  tarditate  discesseris,  talibus  experimentis 
rursus  aptius  apparet. 

Ob  nervorum  situm,  quem  respici  maximi  momenti 

eratj  operationem  ipsam  in  animalium  parte  dorsali  ita  in- 
stituebam, ut,  incisione  per  cutem  secundum  ossis  coccygis 
decursum  facta,  postquam  musculum  gluteum  ab  osse  illo 
sejunxeram,  eoque  modo,  peritonaeo  non  laeso,  ad  magnos  . 
nervorum  truncos,  qui  ad  posticas  extremitates  tendunt, 
perveneram,  nervis,  quos  persecari  opus  erat,  dissectis  cutis 
margines  ope  suturae  nodosae  conjungerem.  Operatio,  ner- 
vorum spinalium  radicibus  dissecandis  usitata,  cuivis  tam 
nota  est,  ut  de  ea  mentionem  inferre  supervacaneum  duxe- 
rim. Quibus  in  operationibus  fieri  non  potest,  ut  posterio- 
ribus nervorum  spinalium  ramulis,  ad  cutem  dorsalem  por- 
rectis, parcatur,  Attamen,  quum  mea  plurimi  interesset,  ut 

etiam  permutationes,  quas  hi  ramuli  subirent,  inquirerem, 

» 

parallelo  cum  longitudinali  corporis  axe  decursu  incisionem 
in  cutem,  aliquot  lineis  ab  extremo  processu  transverso 
distantem,  instituebam,  quo  facto,  postquam  musculos  obli- 
quos dissecueram,  peritonaeum  resolvendo  renesque  ,evi- 
tando  ad  eos,  quos  persecturus  eram,  nervorum  truncos 
perveniebam.  Ceterum  haec  agendi  ratio  t{uum  justo  vio- 
lentior esset,  nullo  animalium,  in  quibus  talis  operatio  insti- 
tuta erat,  in  vivis  manente,  coactus  sum,  ut  has  disquisitiones,' 
quibus  nescio  an  planissime  fibras  tenues  e ganglio  spinali 
originem  habere  evinci  potuerit,  nunc  quidem  omitterem, 
eas  felicioribus  in  posterum  observatoribus  relicturus. 

Ad  asservanda  post  operationem  animalia  quod  attinet, 
ea  loco  frigidiusculo  in  musco  bumectato,  qui  altero  quoque 
vel  tertio  die  recenti  permutabatur,  deponere  solebam. 

IIoc  loco  ut  tantum  quinque  experimenta  describerem, 
hisce  causis  permotus  sum.  Jam  in  capite  priore  admonui, 
neivorum  dissectorum  mutationes  primo  post  operationem 
tempore,  quin  etiam  fere  toto  mense  primo,  nihil,  quod 

observatione  dignum  esset,  obtulisse,  sed  potius  easdem 
in  conspectum  venisse  permutationes,  quae  in  quovis  nervo 
normali  rite  ad  investigationem  microscopicam  praeparato 
animadverti  solerent.  Quos  nervos  si  ad  disquisitionem 
vocaveris,  vix  contingit,  ut  falsas  quasdam  conclusiones 
devites.  Namque,  quum  summa  inter  utrasque  mutationes 
similitudo  animadvertatur,  plerumque  nervi,  in  quos  inqui- 
ras, tales  se  exhibent,  ut,  quaenam  permutationum  causa 
fuerit,  sane  ignores.  Qua  causa  adductus,  experimenta, 
quae  exponerem,  maxime  eo  tempore  instituta  delegi,  quo 
mutationes  exortae  tales  apparerent,  ut  fibrarum  decursura 
plane  cognoscere  atque  persequi  liceret.  Quae  sunt  muta- 
tiones ad  rem  omni  dubitatione  eximendam  idoneae,  tertio 
post  operationem  mense  inventae.,  Inquisitiones  autem 
atque  experimenta  ante  mensem  tertium  suscepta,  ne  lecto- 
res defatigarem  veritus,  quum  omnia,  quae  pericula  infra 
afferenda  evidenter  monstrarunt,  ipsa  solum  indicarent,  si- 
lentio praetereunda  esse  censui. 

Delineationibus  meis  etiam  unam  adjunxi,  quae  ad  loca 
diversa,  quibus  nervi  dissecti  sunt,  melius  perspicienda 
valeat,  quae  delineatio,  quamquam  non  est  nisi  scbematica, 
tamen  ad  ejusmodi  res  dilucidandas,  me  judice,  sola  est 
idonea.  (Tab.  II  fig.  5),  Vides  bic  medullam  spinalem 
(M)  cum  nervi  spinalis  radicibus  (5  et  6),  quae  infra  gan- 
glion spinale  (G)  inter  se  junctae  nervum  dorsalem  poste- 
riorem (4)  dimittunt,  atque  post  brevem  decursum  ramum 
communicantem  (I),  a ganglio  sympathico  (S)  oiiundum, 
recipiunt.  Quo  schemate  innixus  has  quaestiones  pono : 
utrum  fibrae  tenues ^ locis  mimeris  1,  2,  3j  4 designatis 
repertae  y a medulla  spinali  y an  a ganglio  spinali y a?i  a 
nervi  sympathici  trunco  originem  ducant?  Qua  in  re, 


33 


quamvis  jam  dixerim,  secundum  meam  sententiam  fibras 
tenues  in  nervorum  spinalium  radicibus  non  inveniri,  tamen 
iterum  quaerendum  censui,  num  fibrae  illae  a medulla 
spinali  proficiscantur,  quoniam  fieri  potest,  ut  conclusio- 
nes ex  hac  ope  experimentorum  disquisitione  deductae 
illis  repugnent,  quae  scrutationes  nervis  non  dissectis  ideo- 
que  atrophia  non  orta  susceptae  docuerant.  Itaque,  eorum, 
quae  inquisitionibus  antea  factis  comperta  erant,  ratione 
non  habita,  hanc  quoque  quaestionem  mihi  obtuli,  utrum 
fibrae  tenues  ^ locis  numero  5 et  6 denotatis  inventae ^ a 
medulla  spinalij,  a?i  a ganglio  spinali,  an  a nervi  sympa- 
thici trunco  exirent  ? 

Experimentum  I. 

Anno  praeterito  m.  Sept.  d,  III  operatio  in  rana  facta 
est,  in  qua  incisio  cutis  e vicinia  cloacae  secundum  os  coc- 
cygis sursum  usque  ad  vertebram  octavam  pertinuit.  Inde, 
musculo  gluteo  lateris  sinistri  a locis,  quibus  inseritur, 
disjuncto , nervi  spinales  octavus  et  nonus  supra  locum, 
quo  cum  ramo  communicante  e trunco  sympathico  conjun- 
guntur (2),  dissecti  sunt. 

I^alendis  Decembribus  haec  ab  externa  ranae  parte  ap- 
paruerunt. Incisio  cutis  cicatricem  duxerat,  speciem  lineae 
tenuis,  nigrae,  parum  conspicuae  prae  se  ferentem.  Extre- 
mitatis sinistrae,  praesertim  cruris  pedisque,  se  movendi 
facultate  exstincta,  rana  hoc  membrum  aegre  traxit,  nutri- 
tione,  quantum  videbatur,  non  turbata.  Ad  pedis  articula- 
tionem- nubecula  in  aqua  lluctuaus  in  conspectum  se  dedit, 
partim  ex  hyphomycetibus  (Fadenpilze),  majore  ex  parte  e 
cutis  telis  epithelialibus  desquamatis  composita,  quae,  membro 
paralysi  allecto,  destringi  non  potuere,  Cute  dorsali  sccun- 

dum  corporis  axem  longitudinalem  dissecta,  concretiones 
filamentosae  inter  cutem  fasciasque  suppositas  musculum 
gluteum  obducentes  repertae  sunt,  ex  inflammatione  ortae. 
Adhaesio  inter  periosteum  ossis  coccygis  singulasque  mu- 
sculorum fibras  tam  perfecte  restituta  erat,  ut  cavum  abdo- 
minale hanc  partem  versus  concrevisse  cerneretur.  Tum, 
cavo  abdominis  a parte  abdominali  aperto,  quum  intestina 
semovissem , peritbneo  dirupto , localem  renum  cum  nervo- 
rum persectorum  finibus  et  horum  cum  musculi  glutei  facie 
ad  cavum  abdominale  conversa  concretionem  animadverti. 
Itaque  utraeque  disjunctorum  nervorum  partes  non  concre- 
verant, quae  concretio  in  meis  investigationibus  in  rana 
institutis  nunquam  est  observata.  Cujus  rei  causa  in 
laxiore  organorum  inter  se  connexu  quaerenda  videtur, 
nam  continuitas  non  interrupta  nervos  in  situ  suo  retinet, 
qua  sublata,  separata  unius  generis  organa,  prout  partes 
circumjectae  patiuntur,  sedem  obtinent.  Quo  factum  est, 
ut  noiinunquani  nervorum  diversorum  fines  inter  se  concre- 
visse viderem,  facultate  tamen  vim  suam  propagandi  non 
restituta.  Alias  nervorum  fines  cum  renibus,  alias  cum  se- 
junctis musculorum  fasciculis  etc.  concretos  reperi.  Ergo 
in  hoc  quoque  experimento  sublata  extremitatis  mobilitas 
nervorum  stimulos  propagandi  facultatem  deficere  argu- 
mento fuit. 

Vel  primo  adspectu  nervorum  status  diversus,  infra 
incisionem  et  supra  observatus,  de  principii  a Wall  er 
primo  propositi  veritate  certissime  nos  edocuit.  Namque, 
dum  nervi  pars,  supra  incisionem  posita,  dura  atque  elastica 
manserat,  tota  nervi  infra  incisionem  continuitas  speciem 
statumque  omnino  diversum  offerebat.  Funiculo  jam  mol- 
lissimo vel  paululum  contacto,  substantia,  quae  inerat. 


tactum  subterfugiebat,  ita  iit  quivis  pressus  ope  Volsellae 
exhibitus  constrictionem  conspicuam  relinqueret.  Qiiod  fu- 
niculus continebat,  solo  Servi  neurilemate  constare  videba- 
tur, qua  de  re  in  hac  communi  vagina  huc  illuc  moveri 
poterat. 

In  disquisitionibus  ope  microscopii  institutis  omnium 
primum  intra  spatium  numero  2 denotatum,  siquidem  in 
hoc  spatio  nervus  persectus  fuerit,  duo  perspicienda  sunt 
loca,  alter  supra  incisionem,  alter  infra  positus.  Ad  spa- 
tium supra  incisionem  situm  quod  attinet,  id  in  hoc  casu 
minoris  momenti  est,  quoniam  fibrae  tenues  hoc  loco  tam 
paucae  reperinntur,  ut  eo  tempore,  quo  id,  quod  fibrae  con- 
tinent, fere  totum  resorptum  est,  sola  vagina,  nervi  primitiva 
relicta,  difficillimum  sit  illas  invenire.  Quo  factum  est,  ut 
praeter  fibras  latas  omnino  normales  paucis  locis  adipis 
guttulas  lineae  margaritarum  ad  instar  deinceps  collocatas 
observarem,  involucro,  quod  ex  tela  conjunctiva  constare 
videbatur,  inter  se  junctas,  quas  guttulas  cum  indumento 
certum  erat  nihil  aliud  fuisse  nisi  fibras  tenues  atrophia 
correptas.  Ceterum  hae  fibrae  tam  rarae  fuerunt,  ut  earum 
non  amplius  rationem  ducendam  esse  existimem.  Plus  ar- 
gumenti mutationes  infra  incisionem  animadversae  praebent, 
quo  loco,  dum  fibrae  tenues,  praesertim  ubi  ramus  commu- 
nicans nervi  sympathici  ad  nervos  spinales  accedit,  fibrae- 
que tenues  ad  centrum  spinale  tendunt,  omnino  normales 
apparent,  fibrae  latae  prorsus  atrophicae  cernuntur.  Con- 
sulto hunc  potissimum  locum  perquisivi,  quippe  in  quo  fibrae 
tenues  in  unum  agmen  conjunctae  inveniantur,  quo  quidem 
statu  signa  earum  peculiaria  evidentius  apparent.  (Vid.  tab. 
II  fig.  3.)  E contrario,  postquam  fibrae  tenues  inter  latas 
abierunt,  de  earum  natura  judicium  facere  longe  difficilius 

est,  quum  jam  fibrae  tenues  normales  eaeque  perpaucae 
inter  fibras  latas  atrophia  affectas  decurrant,  et  facile  utris- 
que inter  se  permiscendis  ansa  jftaebeatur,  parietibus  va- 
ginae primitivae  jam  paene  evacuatae  altero  alteri  propius 
admotis,  eoque  modo  fibris  latis  ad  tenuium  similitudinem 
accedentibus.  Attamen,  non  solum  hunc  locum  contemplan- 
dum ratus,  totam  nervi  latitudinem  atque  longitudinem  usque 
ad  eum  locum,  quo  ramus  communicans  intrat,  pervestigavi, 
^ qua  in  re  ubique  fibras  tenues  speciem  suam  normalem  ser- 
vasse cognovi. 

Ad  locum  num.  1 designatum  quod  spectat,  ibi  fibras 
tenues  omnino  normales  vidi,  et  inter  eas,  quamvis  vel 
i maxime  distraxissem,  ne  unam  quidem  atrophia  correptam 

i deprehendi,  quae  me  conjicere  juberet,  vel  paucas  earum 

l a medulla  spinali  aut  ganglio  spinali  originem  trahere. 

E Loco  num.  5 notato  praeter  fibras  latas  omnino  atro- 

^ phicas  etiam  tenues  prorsus  normales  reperi,  quae  manifestae 

J atque  conspicuae  cum  fibris  latis  atrophia  destructis  decur- 

■ sum  ineunt,  ab  his  eo  magis  discrepantes,  quod  ipsae,  linii- 

I tibus  lucidis  cinereis  circumscriptae,  juxta  fibras  latas,  fuscas 

'j.  friatasque,  decurrunt.  Iu  universum  hic  locus  investiganti 

opportunissimus  est,  quum  fibrae  tenues  ad  peripberiam 
I nervorum  spinalium  7.  8.  9.  tendentes  multitudine  longe 

I praevaleant. 

Loco  numero  5 notato  neque  fibras  tenues  atrophia 
||  affectas,  neque  normales  reperi,  id  quod  cum  sententia  mea 

d'  jam  supra  de  fibris  sympathicis  in  nervorum  spinalium  radi- 
is cibus  non  inventis  prolata  omnino  congruit.  Ouae  fibrae 

K si  re  vera  hoc  loco  repertae  a nervo  sympathico  origi- 

I nem  traherent,  adipis  guttulae  illarum  atrophicae  deesse 

\ non  possent.  Sed  easdem  neque  a medulla  spinali  ad  gan- 

glion  neque  a ganglio  spinali  ad  medullam  proflcisci,  infra 
locus  erit,  ubi  demonstremus. 

Ad  locum  num.  6 ^signatum  quod  attinet,  quae  modo 
exposuimus,  eadem  huc  referenda  sunt.  In  universum  ad- 
monere liceat,  hic  summa  animi  attentione  opus  esse,  quo- 
niam fibrae  latae  propter  tenerrimas,  quibus  excellunt,  vagi- 
nas primitivas  facile  extentae  imaginibus  fallacissimis  ansam 
dare  possunt.  Qua  re  inductus,  hic  quoque  fibras  tenues 
adesse  credas,  quas,  quum  hoc  in  casu  a nervo  sympathico 
ipso  oriri  nequeant,  a medulla  spinali  aut  ganglio  spinali  repetas. 

Loco,  num.  4 notato,  quia  nervi  dorsales  postici  in 
operatione  dissecandi  erant,  de  fibrarum  tenuium  origine 
solum  via  indirecta  argumentari  licet.  Quibus  argumentis^ 
ut  infra  majore  diligentia  explanentur,  nunc  omissis,  hoc 
tantum  monendum  videtur,  fibras  tenues,  quum  supra  in- 
cisionem in  loco  num.  2 designato  atrophia  correptae  sint, 
infra,  i.  e.  e ganglio  sympathico,  oriii  necesse  esse  neque 
ad  medullam  spinalem  tendere,  quod  in  nervorum  cerebro- 
spinalium radicibus  neque  fibrae  tenues  normales  neque 
atropbia  affectae  adsint.  Quod  quum  ita  sit,  fibris  illis 
nulla  alia,  quam  ineant,  via  relinquitur,  nisi  ramulus  num. 
4 notatus. 

Itaque  ad  quaestiones  mihi  propositas  sic  respondere 
potuerim : 

1)  fibras  tenues  loco  1.  repertas  a solo  ganglio  sympathico  oriri. 
) ...  — ■ ^ 

quae  si  a medulla  spinali  aut  ganglio  spinali  exirent,  necesse 
foret,  etiam  infra  incisionem  in  locis  num.  2,  5,  praesertim 
1,  signatis  fibras  tenues  atrophia  affectas  inveniri, 

3)  fibras  tenues  loco  3.  a ganglio  sympathico  originem  ducere. 

4)  — — 4.  tum  a — 

tum  a ganglio  spinali  proficisci,  quod  eximia  fibrarum  tenuium 
multitudo  numero  tam  exiguo  fibrarum  similium  in  nervis 
spinalibus  7.  8.  9 inventarum  ad  centrum  versus  tendentium 
ueutiquain  respondeat,  neque  fibrae  tenues  in  ipsis  radicibus 
deprehendi  possint,  — 

5)  locis  5 et  6,  quum  nullas  fibras  tenues  invenerim, 
de  centro  loquendum  non  esse. 

Experimentum  11. 

Nervi  loco  1 persecti. 

Rana,  in  qua  m.  Septeinbr.  d.  V rami  communicantes 
nervorum  spinalium  7.  8.  9 lateris  sinistri  persecti  erant,  d, 
m.  Decembr.  IV  necata  est.  Incisio,  in  cutem  dorsalem 
facta,  pariter  atque  in  casu  descripto,  lineae  nigrae  speciem 
praebuit.  Musculo  gluteo  lateris  sinistri  a loco,  ubi  ossi 
coccygis  inseritur,  separato,  corpus  animalis,  vulneris  sa- 
natione et  cicatricis  contractione  facta,  ad  partem  sinistram 
conversum  erat.  Nutritione,  ut  videbatur,  turbata,  movendi 
facultas,  quamquam  non  sublata,  tamen  a norma  discesserat, 
id  quod  nescio  an  ramulis  communicantibus  persectis  effe- 

i 

ctum  fuerit.  Cavo  abdominis  aperto,  ac  peritoneo  perscisso, 

; i I 

hoc  quoque  in  casu  organorum  vicinorum  perfecta  concretio 
observata  est.  Aprta  et  truncus  nervi  sympathici  et  ren 
lateris  sinistri  ope  tenuium  telae  conjunctivae  funiculorum 
satis  arcte  cum  tribus  infimis  medullae  spinalis  nervis  con- 
juncta cernebantur,  qui  nervi  jam  non  musculi  glutei  parti 
internae,  sed  ipsi  internae  cutis  faciei  adjacebant.  Fibrae 
musculares  solutae  ossibus  respondentibus  non  erant  inser- 
tae, sed  earum  loco  massae  solidae,  cartilagini  similes,  e 
tela  conjunctiva  compositae,  adfuerunt,  quae  spatium  inter 
ossa  ilium  et  coccygis  interpositum  fere  dimidium  obtine- 

bant.  Cutis  dorsalis  ad  dorsi  pelvisque  musculos  insertio 
eadem  erat,  quae  casu  priore. 

Ad  locum  num.  1 signatum  quod  attinet,  sectiones  hic 
factae  disquisitionibus  meis  maximi  momenti  sunt,  qua  causa 
permotus  eas  saepius,  quam  ceteras,  instituendas  censui. 
Dum  rami  communicantis  finis,  cum  ganglio  sympathico 
etiamnum  conjunctus,  omnino  normalem  se  exhibebat,  finis 
alter,  cum  nervo  spinali  cohaerens,  degeneratus  in  funiculum 
solidum,  per  longitudinem  striatum,  mutatus  erat.  Quae  res 
argumento  est  maxime  idoneo,  ex  quo  fibras  tenues  omnes, 
quae  ramo  communicanti  insunt,  e ganglio  respondente  pro- 
dire eluceat,  iiec  in  altera  nervi  dissecti  parte  fibris  tenui- 
bus atrophicis,  nec  in  altera  normalibus  repertis,  quae  aliud 
centrum  statui  juberent. 

Loco  num.  2 signato  fibrae  latae  nervorum  spinalium 
nullas  mutationes  subierant,  nisi  quod  semel  in  nervo  spi- 
nali nono  fibris  latis  atrophia  affectis  intermixtae  cerneban- 
tur. Quae  fibrae  latae  mihi  mutationes  tenuium  exortas 
contemplanti  magno  impedimento  erant,  quandoquidem,  ubi 
et  fibrae  latae  et  tenues  atrophia  correptae  apparent,  sane 
difficillimum  est  de  fibrarum  natura  certum  judicium  facere. 
Quod  si  respexeris  simulque,  quam  insignis  hic  fibrarum 
tenuium  rami  communicantis,  ad  centrum  spectantium,  pau- 
citas  sit,  memineris,  consentaneum  esse  concedas,  nervum 
nonum  in  hoc  casu  nihil  certi  nos  docere  potuisse.  De 
fibris  latis  autem  atrophia  correptis  si  quaeras,  earum  qui- 
dem praesentiam  aliter  explicare  nequeo,  nisi  quod  in  ramo 
communicante  persecando  imprudens  superiorem  nervi  spi- 
nalis noni  partem  forfice  inciderim.  Ceterum  in  omnibus 
reliquis  experimentis  a me  institutis  nihil  simile  observavi, 
neque  hunc  casum  attuli,  nisi  rei  illius  admoniturus,  quae 

ia  substantiis  tam  teneris  perquirendis  vim  adversam  exhi- 
bere possit. 

Loco  num.  3 denotato,  quamquam  eaedem,  quae  loco 
SJ,  difficultates  oblatae  sunt,  tamen  certo  videor  affirmare 
posse,  me  fibras  tenues  atrophia  correptas  animadvertisse. 
Quas  ut  facilius  cognoscerem,  eam  . ob  causam  contigit, 
quod,  quum  hoc  loco  tanta  sit  fibrarum  tenuium  ad  periplie- 
riam  tendentium  multitudo,  hic  illic  quasdam  fibras  tenues 
reperire  licet,  quae  originem  suam  e nervo  sympathico  haud 
dubie  prodant.  Fibras  tenues  normales  quamvis  quaesierim, 
nullas  tamen  inveni. 

Locum  num.  4 designatum  propter  incisionem  in  cutem 
factam  pervestigare  non  potui. 

Locis  num.  5 et  6 signatis  nec  fibras  tenues  atrophia 
affectas  nec  normales  animadverti. 

Quae  cum  ita  se  habeant,  fibras  tenues  locis  1.  2.  3 
repertas  a ganglio  sympathico  repetendas  esse  apparet ; 
quae  si  etiam  a ganglio  spinali  exirent,  fieri  non  posset, 
quin  tum  loco  2 et  3,  tum  loco  1 in  parte  rami  communi- 
cantis cum  nervo  spinali  conjuncta  fibras  tenues  normales 
deprehendissem.  Quae  eadem  causa  est,  cur  illas  e medulla 
spinali  proficisci  credere  nequeas. 

Experimentum  III. 

Ranam,  quae  operationem  d.  m.  Septembris  II  factam 
sustinuerat,  d.  m.  Decembris  VIII  necavi.  Operatio  tali 
modo  instituta  fuerat,  ut  in  latere  dextro  ramulus,  nervum 
sympathicum  cum  nervo  spinali  nono  conjungens,  in  sinistro 
nervi  spinales  octavus  nonusque  supra  locum,  cui  ramus 
communicans  inseritur,  dissecarentur.  Incisiones  in  cutem 
dorsalem  secundum  ossa  ilium  factae  et  aliquot  lineis  supra 

cloacam  incisione  transversa  conjunctae,  linea  nigra,  quae  in- 
cisioni respondebat,  relicta,  omnino  consanuerant.  Extremi- 
tatis sinistrae,  praesertim  cruris,  mobilitas,  etsi  non  prorsus 
sublata,  quia  nervi  spinales  7 et  10  ramos  suos  ad  banc  ex- 
tremitatem dimittebant,  tanjen  admodum  erat  deminuta,  extre- 
mitatis dextrae  nutritione,  quantum  quidem  videbatur,  non  tur- 
bata. Cadaveris  sectio  similia,  atque  in  duobus  experimentis 
jam  enarratis,  docuit,  nisi  quod  interstitium  inter  ossa  ilium 
et  coccygis  interpositum  non  occlusum  cernebatur  musculis 
sejunctis.  Hic  inferiores  renum  fines,  cute  dorsali  remota, 
exstabant,  super  quos  nervi  funiculos  colore  cx  cinereo 
albido  tinctos  decurrere  videbam.  Nervorum  dissectorum 
fines  respondentes  non  erant  denuo  conjuncti,  id  quod,  quem- 
admodum supra  jam  diximus,  iii  rana  nunquam  evenire 
videtur,  ubi  quidem,  ut  casus  tulerit,  partes  inter  se  coeunt. 
Quo  factum  est,  ut  in  hoc  casu  linis  centralis  nervi  spinalis 
noni  cum  fine  peripherico  octavi  connexus  inveniretur,  tamen 
facultate  stimulos  propagandi  non  restituta,  id  quod  non 
solum  ex  sublata  cruris  mobilitate,  verum  etiam  ex  iis,  quae 
disquisitione  ope  microscopii  instituta  comperi,  satis  plane 
elucebat. 

Jam,  commutationibus,  quae  in  latere  ramo  commu- 
nicanti persecto  respondente  observavi , primum  expositis , 
inde  ad  mutationes,  quae,  in  dissecto  lateris  sinistri  nervo 
spinali  in  conspectum  venerunt,  contemplandas  transire  liceat, 
a)  Nervus  loco  1 persectus. 

Loco  num.  1 designato  duae  res  respiciendae  sunt, 
nempe  nervi  pars  cum  ganglio  sympathico  cqhaerens  et 
pars  altera  ad  ipsum  nervum  spinalem  posita.  Hic  tres 
erant  rami  communicantes,  qui  saepe  in  nervo  spinali  nono 
inveniri  solent.  Quorum  tantummodo  unus  isque  infimus 

persectus  erat,  duobus  reliquis  intactis.  Finis  rami  tertii 
ganglio  sympathico  adhaerens  ejusdem  erat  texturae,  atque 
ceteri  rami  integri.  Quo  fine  dispanso,  quum  microscopio 
uterer,  fibrae  tenues  omnino  normales  apparuerunt,  distincte 
altera  ab  altera  separatae,  ne  in  una  quidem  vel  minimis 
atrophiae  vestigiis  animadversis.  Omnis  potius  funiculus 
speciem  lucidam  e cinereo  albidam  ostendit,  quam  fibrarum 
tenuium  fasciculis  confertim  inter  se  positis  propriam  esse 
novimus.  Adipis  guttulae,  quae  quidem,  quum  tam  longo 
post  nervos  dissectos  tempore  perscrutatio  fieret,  sane 
credi  poterant  haud  defuturae,  nusquam  tamen  sunt  inventae. 
Quodsi  fibrarum  tenuium  rami  communicantis  in  n6rvis  spi- 
nalibus dispositionem  atque  emissionem  memineris,  simulque 
reputaveris,  trium  ejusmodi  funiculorum  supremum  plerum- 
que omnes  fibras  suas  ad  centrum  versus,  medium  tum  ad 
centrum,  tum  ad  peripheriam,  infimum  denique  ad  solam 
peripheriam  dimittere,  hunc  casum,  in  quo  solus  ramus  in- 

I 

fimus  dissectus  fuerit,  ad  loca  2 et  5 perquirenda  parum 
idoneum  esse  facile  intelligas.  Namque  hoc  in  casu  arbi- 
trari quispiam  potuerit,  etsi  ramus  communicans  infimus  a 
nervi  sympathici  trunco  proficiscatur,  medium  nihilosecius 
partim  a medulla  spinali  vel  ganglio  spinali,  partim  a nervo 
sympathico  originem  ducere,  supremumque  a sola  medulla 
spinali  vel  ganglio  spinali  exire  posse.  Verumtamen  nonne 
injuste  facit,  qui  uno  experimento  omnia  velit  demonstrari  ? 
Non  certum  est,  unum  experimentum  coarguere,  quod  alte- 
rum vel  tantum  indicet,  vel  adeo  refutare  videiitur?  Ita- 
que cunctorum  simul  experimentorum  summam  consideran- 
dam esse  judico. 

Rami  communicantis  pars  cum  nervo  spinali  juncta 
omnino  atrophia  correpta,  quum  io  lamella  vitrea  esset 

dispansa,  niicroscopio  adhibito,  membranae  tenerae  speciem 
praebuit,  in  qua,  microscopio  res  subjectas  admodum  am- 
plificante luceque  paululum  temperata,  fibras  per  longitudi- 
nem decurrentes  deprehendere  licebat.  Adipis  guttulas, 
quas  nullas  inveni,  quum  in  hac  rana  atrophia  jam  ad  altio- 
rem  gradum  progressa  esset,  haud  ambiguum  est  jam  re- 
sorptas  fuisse.  Praeterea  nescio  an  adipis  guttulae  formatae, 
quum  nervi  finis  perbrevis  esset,  egressae  fuerint,  quippe 
quae  ob  eam,  quam  diximus,  causam  facile  e facie  incisione 
facta  exstillare  potuerint.  Ceterum , quod  substantia  in 
nervo  contenta  omnino  deerat,  ad  solam  hanc  causam  refe- 
rendum non  esse,  documento  est  nervi  finis  cum  nervi  sym- 
pathici trunco  cohaerens,  qui  quidem,  quamquam  ex  ipso 
quoque  substantia,  quam  continebat,  effluere  potuit,  tamen 

eam  non  mutatam  servaverat. 

• « 

Loco  num.  2 notato,  sicuti  secundum  ea,  quae  supra 
attulimus,  jam  per  se  exspectari  poterat,  fibras  normales 
tum  tenues,  tum  latas  reperi.  Una,  quam  inveni,  fibra  tenuis 
atrophia  affecta,  quae  adipis  guttulis  formatis  a ceteris  fibris 
tenuibus,  non  atrophicis,  insigniter  abhorrebat,  argumento 
est,  e ramo  communicante,  quem  dissecuimus,  saltem  non-  * 
nullas  fibras  ad  centrum  versus  porrectas  esse. 

Loco  5 vel  primo  adspectu  innumera  punctorum  tenuium, 
quae  alterum  proxime  pone  alterum  deinceps  collocata  erant, 
multitudo  in  oculos  incurrit,  quae  puncta  certo  cognoscere 
potui  adipis  guttulas  esse.  Hae  sunt  fibrae  tenues , atro- 
phia affectae,  quae,  quum  in  nervo  spinali  omnino  normali 
sedem  haberent , eo  magis  in  conspectum  se  dabant. 
Omnino  hoc  praeparatum,  quum  casu  secundissimo  contigisset, 
ut  parum  distortum  atque  distractum  esset,  omnibus  ceteris 
longe  praestabat.  Ouo  factum  est,  ut  adeo  fibrarum  tenuium 

atrophia  correptarum  speciem  lineae  margaritarum  simillimam 
certissime  cognoscerem.  Adipis  guttulae  paulo  post,  quam 
praeparatum  dispanderam,  catervis  omnino  regularibns  intra 
vaginam  primitivam  ita  collocatae  cernebantur,  ut  speciem 
varicosam  fibrarum  tenuium  normalium  iu  memoriam  revo- 
carent. Accedit,  quod,  sicuti  baec  species  varicosa  fibra- 
rum sympathicarum  recentium  brevi  tempore  evanescit,  item 
in  fibris  atrophia  correptis,  nonnullo  postquam  praeparatum 
dispanderam  tempore  transacto,  adipis  guttulae  jam  non 
agminatim  dispositae  cernebantur ; quae  res  me  perpellit, 
ut  primitivas  nervorum  vaginas  propter  eam,  qua  sunt,  con- 
structionem ad  fibras  tenues  talem  in  modum  permutandas 
causam  afferre  existimem.  Interdum  primitivas  nervorum 
fibras  tenues  omnino  vacuas  reperi.  Simile  quiddam  jam 
antea,  quum  de  fibris  latis  atrophia  affectis  diximus,  allatum 
est,  ubi  quidem  vaginae  primitivae  ob  nervorum  magnitudi- 
nem distinctius  conspici  poterant.  Verumtamen,  quum  hae 
quoque  fibrae,  si  extenduntur,  fibrarum  tenuium  atrophia 
correptarum  speciem  induere  queant,  diversissimas  nervo- 

t 

rum  partes  perquirendas  esse  censui,  num  quae  fibrae  latae 
atrophia  affectae  adessent,  mihi  persuasurus.  At  nullas 
inveni ; id  quod,  quoniam  nervi  spinales  ipsi  intacti  manse- 
rant, omnino  est  consentaneum.  Qua  dc  causa  fibrae  illae 
atrophicae,  dubitare  non  possumus,  quin  tenues  fuerint. 

Locis  num.  5 et  6 notatis  solummodo  fibrae  latae  nor- 
males, neque  tenues  ullae  aut  atrophia  affectae,  aut  nor- 
males aderant. 

b)  Nervi  loco  2 dissecti. 

Mutationes  in  dissectis  nervis  spinalibus  lateris  alte- 
rius observatae  tales  fuerunt.  Pariter  atque  in  experimentis 
ante  descriptis  loco  I.  ne  minimum  quidem  fibrarum  atrophia 


45 


correptarum  vestigium  deprehendi.  Hoc  in  casu  pervesti- 
<»^atio  tanto  erat  gravior,  quod  hic  quoque  in  uno  nervo 
spinali  tres  rami  communicantes  aderant,  quorum  unum  vel 
alterum  fortasse  quispiam  a medulla  spinali  vel  ganglio  spi- 
nali repetendum  esse  duxerit.  Attamen , quum  in  nullo 
horum  ramorum  communicantium  fibras  atrophicas  invenerim, 
fibrae  eorum  non  possunt  nisi  ex  nervi  sympathici  trunco 
originem  ducere. 

Supra  incisionem,  loco  num.  2 signato,  tantummodo 
Obras  latas  omnino  normales  praetereaque  nonnullas  tenues 
prorsus  atrophieas  animadverti,  quarum  posteriores,  quamvis 
perpaucae  hoc  loco  inveniantur,  tamen,  quum  inter  fibras 
latas  normalesque  decursum’  teneant,  exiguaeque  adipis  gut- 
tulae eo  magis  ordine  dispositae  appareant,  facillime  sub 
adspectum  cadunt. 

Infra  incisionem  successit,  ut  locum , quo  rami  com- 
municantes in  nervum  cerebrospinalem^*  inseruntur,  optime 
dispanderem.  Hinc  evenit,  ut  fibras  tenues  normales  inde 
emissas  usque  ad  locum  incisionis  in  nervum  spinalem^ 
omnino  atrophicum  factae  planissime  persequi  liceret.  Quid- 
quid fibrarum  latarum  adfuerat,  jam  in  adipis  guttulas,  quae 
in  vaginas  primitivas  omnino  conspicuas  immersae  erant, 
permutatum  fuit,  tota  imagine  propter  has  vaginas  speciem 
per  longitudinem  striatam  offerente.  Quae  res  quum  ita 
• se  haberet,  fibras  nervorum  tenues  maxime  sub  oculos  ce- 
cidisse manifestum  est ; qua  de  causa  eas  iiide  a loco,  ubi 
ramus  communicans  inseritur,  tum  sursum  versus,  tum  deor- 
sum optime  persequi  potui.  Haec  imago  omnium,  quae 
mihi  in  disquisitionibus  offerebantur,  maxime  fuit  perspicua 
et  dilucida,  nec  non  evidenlissimo  est  argumento,  nervum 
sympathicum  suae  esse  potestatis  neque  ex  centro  spinali 

pendere.  Ad  fibras  emissas  quod  attinet,  distinctissime 

cognosci  potuit,  ramum  communicantem  supremum  statim 

post  introitum  ad  centrum  flecti,  eamque  directionem  per 

aliquod  spatium  secutum  in  duos  ramulos  diffindi,  quorum 
/ 

tenuior  rursus  decursum  periphericum  iniret ; ramum  medium 
extemplo  ad  oppositum  nervi  parietem  profectum  in  duos 
fasciculos  dividi,  quorum  tenuior  ad  centrum,  major  ad  pe- 
ripheriam  tenderet ; ramum  infimum  denique,  perpaucis  fibris 
ad  centrum  dimissis,  decursum  periphericum  tenere. 

Loco  5 eadem,  quae  loco  2 infra  incisionem  apparuit, 
imago  oblata  est,  nempe  fibrae  tenues  inter  adipis  guttulas 
ad  lineae  similitudinem  dispositas  decurrentes. 

Quemadmodum  in  omnibus,  quae  supra  explicui,  expe- 
rimentis loco  5 nunquam  fibras  tenues  deprehendi,  'item 
hoc  in  casu  eadem  rei  ratio  observata  est.  Fibrae  latae 
normales  se  praestabant.  Ceterum,  id  quod  satis  mirabile 
videtur,  in  quavis  imagine  nonnullae  adipis  guttulae  in  con- 
spectum venerunt,  quas  in  taeniolae  formam  dispositas  clare 
cernebam.  Ex  hac  nervi  portione  quum  quinque  praeparata 
instituissem,  denique  unam  fibram  atrophia  correptam  inveni, 
quae  aperte  fibrae  latae  speciem  prae  se  tulit.  Quodsi 
haec  fibra  revera  lata  fuit,  quaeritur,  quaenam  causae 
ejus  atrophiam  effecerint?  An  forte  fibra  lata  fuit,  quae 
infra  incisionem  reflexa  decursum  centralem  iniret  ? At 
hoc  tamen  a veritatis  specie  vel  maxime  abhorret,  neque  a 
me  in  investigationibus  meis  unquam  observatum  est.  Ce- 
terum, uti  saepius  jam  admonui,  fibras  latas  tum  normales 
tum  atrophia  allectas,  praesertim  in  nervorum  spinalium  ra- 
dicibus, extendendo  prope  ad  tenuium  similitudinem  accedere 
posse,  ita  nonne  contraria  etiam  rei  ratio  inveniri  potuerit? 
Certe  animo  fingere  possis,  sicuti  fibra  lata  in  longitudinem 

extracta  in  tenuem  permutari  queat,  item  fibram  tenuem, 
per  transversum  distortam  atque  distractam,  in  latam  posse 
transformari.  Quod  si  in  hoc,  de  quo  dicimus,  casu  ita  se 
habuerit,  sententia  mea,  qua  fibras  tenues  in  radicibus  esse 
negavi,  refutata  videatur;  atque,  quum  equidem  fibras  tenues 
normales  hic  non  invenerim,  illam  fibram  e nervo  sympa- 
thico oriri,  evidenter  appareat.  Verumtamen,  quum  adipis 
guttularum  praesentiam  tam  diversis  rationibus  explicare 
liceat,  neque  in  experimentis  postea  institutis  qiiidquam  si- 
mile animadverterim,  non  videor  mihi  nimium  sumere,  si  in 
ea,  quam  protuli,  sententia,  sc.  in  nervorum  spinalium  radi- 
cibus fibras  tenues  non  inveniri,  etiamnum  permaneam. 

Loco  num.  6 signato  non  deprehendi,  nisi  fibras  latas 
normales. 

Itaque  ex  utroque  experimento  hanc  conclusionem  col- 
ligere posse  videor,  fibras  tenues  in  locis  1.  2.  5.  repertas 
a solo  ganglio  sympathico  exire,  quae  si  re  vera  etiam  loco 
5 adsint,  ex  eodem  repetendae  fuerint  centro. 

Experimentum  IV, 

Ranam,  utraque  nervi  spinalis  noni  lateris  dextri  radice 
nec  non  postica  nervi  ejusdem  lateris  sinistri  radice  d.  m., 
Sept.  V dissectis,  d.  m.  Dec.  XI  morte  affeci. 

Motus,  ut  in  extremitate  sinistra  a norma  non  abhor- 
rebant, ita  in  dextra  non  omnino  ab  animalis  voluntate  pen- 
dere videbantur.  De  cujus  extremitatis  sensu  certi  aliquid 
proferre  tanto  est  difficilius,  quod  nervi  spinales  7 et  8, 
quippe  qui  integri  mansissent,  fibrarum  sensitivarum  multi- 
tudinem sat  magnam  ad  illam  dimittebant.  Cadaveris  sectione 
facta,  in  arcuum  vertebralium,  quos  excideram,  locum  sub- 
stantiam recentem  callosam  successisse  observavi,  qua  ca- 

nalis  spinalis  satis  apte  occlusus  esset.  — Nervorum  dis- 
sectorum fines  quamvis,  in  telam  filamentosam  immersi,  in 
positione  normali  retenti  essent,  tamen  eorum  motus  propa- 
gandi facultatem  non  renovatam,  neque  veram  nervi  cicatri- 
cem formatam  esse,  non  solum  ex  inertia  extremitatis  dex- 
trae per  se  concludere  licuit,  verum  etiam  ex  disquisitionibus 
infra  commemorandis  evidenter  patuit. 

Jam  ad  microscopicam  locorum,  de  quibus  quaeritur,  in- 
vestigationem transeamus,  quantum  radicum  dissectio  ad 
nervum  sympatliicum  valuerit,  exploraturi.  Omnium  primum 
hoc  in  casu  mutationes  tantas  apparuisse,  quantas  in  nullo 
animalium  antea  pervestigatorum,  admonendum  est;  cujus 
rei  causa  nescio  an  partim  in  eo  sit  reposita,  quod  sectio 
cadaveris  longiore  post  operationem  tempore  facta  est,  par- 
tim in  fibrarum  hoc  loco  natura  tenerrima  atque  centri  pro- 
pinquitate sit  quaerenda.  In  latere  dextro,  in  quo  utramque 
radicem  dissecueram,  haec  vidi : 

Loco  1 fibrae  tenues  omnino  cernebantur  integrae, 
nullo  fibrae  a centro  disjunctae  ideoque  atrophia  affectae 
vestigio  deprehenso.  Locum  cui  ramus  communicans  in- 
seritur, perscrutatus  fibras  tenues  tum  ad  centrum,  tum  ad 
peripheriam  versus  emitti  certo  observavi,  fibris  latis  atro-' 
phia  correptis  nullam  aliam  speciem,  quam  guttularum  adi- 
pis, ad  lineae  similitudinem  dispositarum,  praebentibus. 

Loco  2 praeter  fibras  latas  atrophia  allectas  etiam  nor- 
males inveni,  quibus  rarae  fibrae  tenues  normales  intermixtae 
erant,  fibris  tenuibus  atrophicis  nusquam  repertis.  Quae 
eadem  fibrarum  ratio  loco  3 deprehensa  est,  eo  tamen  dis- 
crimine, quod  hic  major  fibrarum  tenuium  a norma  non 
discedentium  multitudo  aderat. 

Quam  rationem  hoc  loco  observatam  mihi  admodum 

mirabilem  visam  esse,  facile  est  intellectu.  Nam  quomodo, 
quaeso,  hoc  loco  fibrae  latae  normales  poteiant  leperiri, 
quum  nervus  cerebrospinalis  nonus,  utraque  radice  dissecta, 
a centro  esset  separatus?  Nonne  omnes  fibras  latas,  si 
quidem  ab  hoc  centro  originem  repetunt,  atrophia  corripi 
necesse  erat?  Qua  causa  permotus  quum  ad  ipsas  radices 
perquirendas  accessissem,  phaenomenon  quoddam,  quod, 
licet  mirationem  commoveret,  tamen  rem  dubiam  atque  ob- 
scuram expediret,  inveni.  Quo  melius  rationes  hoc  loco 
repertas  uno  conspectu  perlustrare  liceat,  commutationes, 
quas  fibrae  utriusque  radicis  et  supra  incisionem  et  infra 
subierint,  explanandas  censeo. 

Primo  statim  adspectu  locis  num.  5 et  6 designatis 
hoc  videbatur  mirum,  quod  radicum  tum  medullae  spinali 
tum  ganglio  spinali  adhaerentium  fines  inter  se  responden- 
tes diversae  erant  dimensionis.  (Vide  tab.  II.  fig.  IV.) 
Namque,  dum  radicis  anterioris  finis  cum  medulla  spinali 
cohaerens  normali  erat  crassitudine,  finis  radicis  posterioris 
cum  medulla  conjunctus  minimum  dimidio  tenuior  erat;  quam- 
quam ambo  fines  statu  normali  fere  eadem  sunt  crassitie. 
Finium  autem  ganglio  spinali  adhaerentium  omnino  contraria 
erat  ratio,  nam  radix  sensitiva  vel  posterior  normalem  se 
exhibuit,  antica  vel  motoria  extenuatam.  Inde,  quum  ex  al- 
tera parte  radices,  quas  dixi,  cum  portione  medullae  spinalis, 
ex  altera  non  solum  radices  cum  ganglio  spinali,  verum 
etiam  nervum  spinalem  radicibus  conjunctis  formatum  dispan- 
dissem, inicroscopio  adiiibito,  haec  observavi. 

1)  Radicis  posterioris  pars  medullae  spinali  adhaerens, 

exceptis  nonnullis  fibris,  atrophia  erat  correpta. 

2)  Radicis  anterioris  pars  medullae  spinali  adhaerens 

tota  erat  normalis. 

3)  Radicis  posterioris  pars  ganglio  spinali  coliaerens,  ex- 

ceptis paucis  fibris,  normalis  erat. 

4)  Radicis  anterioris  pars  ad  ganglion  spinale  conversa 

omnino  erat  atrophia  affecta. 

' Infra  ganglion  spinale  pars  nervi  spinalis,  radici  posti- 
cae respondens,  exceptis  fibris  perpaucis,  normalis  erat, 
parte,  quae  radici  anteriori  respondet,  atrophia  correpta. 
(Vid.  tab.  II.  fig.  4.) 

Ex  quibus  hanc  conclusionem  effeci,  nervi  spinalis  ra-  • 
dices  posticas,  etiamsi  a medulla  spinali  originem  ducere 
dicantur,  tamen,  nutritionis  saltem  ratione  habita,  ganglio  in 
ipsis  reperto  pro  centro  uti,  ganglii  vi  nutriendi  tantummodo 
centrum  petente,  qua  eadem  directione  horum  nervorum 
effectum  physiologicum  propagari  indeque  sensationes  oriri 
constat.  Jam  si  quaeratur,  quomodo  nervi  vis  propagetur, 
res  modo  explicata  haud  exigui  momenti  videtur,  quamvis 
responsum  ad  illam  quaestionem  aliud  fuerit,  quam  quod 
secundum  recentissimas"  perscrutationes  a clo.  du  Bois  de 
effectibus  nervorum  in  statum  electrotonicuni  redactorum 
institutas  exspectetur.  Ceterum , quo  graviores  sunt  con- 
clusiones, quas  ad  varias  quaestiones  physiologicas  solven- 
das ex  hac  mea  observatione  deducere  possis,  eo  exoptatius 
mihi  contigit,  ut  jam  doctissimum  Wall  er  quaedam 
significasse  videam,  j[j[uae  observationes  a me  prolatas  con- 
firment. De  cujus  perscrutationibus  ex  opere  intra  citato 
haec  afferam:  „Ist  eine  liintere  Riickeninarkswurzel  getrennt 


1)  „Nouvelle  methode  nnaloniiqiie  poiir  rinvestigallon  du  «yslemc  ner- 
veux  par  A.  Waller.  Honn,“  Qiniiii  autem  hoc  opusculum,  quemadmodum 
jam  supra  memoravi,  mihi  non  licuerit  adire,  cogor  ut  excerptis  acquiescam 
in  „Canstatt’s  .lahresbericht  iiher  die  Leistungcii  in  den  physiologischen  ^ is- 
senschaften  im  Jahre  1852“  pag.  19;>  inventis. 

worden,  so  erkennt  inan  die  Entartung  in  dem  centralen 
Absclinitte,  Sie  lasst  sich  sogar  eine  Slrecke  weit  in  das 
Ruckeninark  veiiolgen.  Sie  fehlt  aber  in  dem  mit  dem 
Ganglion  veibundenen  Absclinitte.  Die  Trenniing  einer 
vorderen  Wurzel  hat  zur  Folge,  dass  der  centrale  Abschnitt 
seinen  regelrechten  Bau  bewalirt,  der  peripherische  dage- 
gen  der  Degeneration  verfallt.“ 

Ouodsi  statueris,  fibras  tenues,  quae  in  his  radicibus 
reperiri  perhibentur,  aut  e medulla  spinali,  aut  e ganglio  spi- 
nali originem  habere,  hic  quoque,  prout  centrum  diversum 
est,  aut  fibrae  atrophia  affectae,  aut  normales  adsint  necesse 
fuerit.  Equidem,  quamquam  ab  initio,  quum  fibras  paucas 
atrophia  correptas  in  radicis  posticae  parte  cum  ganglio 
spinali  conjuncta  deprehendissem,  has  fibras  tenues  esse 
credideram,  tamen,  re  diligentius  explorata,  certo  cognovi 
fibras  latas  esse,  a medulla  spinali  oriundas.  Quo  facto 
etsi  in  omnes  harum  radicum  fines  inquisivi,  tamen  neque 
/ fibras  tenues  normales,  neque  atrophia  affectas  usquam  ! 
reperi. 

Jam,  si  ad  latus  sinistrum  transierimus,  hic  tantum 
radices  posteriores  dissectas  fuisse  scimus,  quo  factum  est, 
ut  similia,  atque  in  radicibus  posticis,  modo  descriptis,  ob-  ' 
servaremus.  — 

Loco  1 omnia  normalia  reperta  sunt.  I 

Loco  2,  paucis  fibris  latis  atrophia  correptis,  ceterae  ' 
normales  manserant,  fibris  tenuibus,  uti  plerumque  fieri  so- 
let,  hoc  loco  perpaucis  inventis.  Quod  ad  fibras  latas  atro-  * 
phicas,  quarum  exiguus  erat  numerus,  attinet,  hae  fibrae  ' 
sunt  latae  radicis  posterioris,  a medulla  spinali  exeuntes,  i 
quae  jam,  a centro  suo  disjunctae,  atrophia  affectae  sunt.  ■ 
Ceterae  fibrae  latae  a radice  anteriore  intacta  proficiscuntur,  ' 

neque  non  fibrae  sunt  radicis  posticae  e gansjlio  spinali 
ortae. 

Loco  5 eadem  observavi,  nisi  quod  major  fibrarum  te- 
nuium multitudo  aderat. 

Lpco  5 in  parte  cum  ganglio  spinali  cohaerente  prae- 

I 

ter  innumeram  fibrarum  latarum  normalium  multitudinem 
nonnullae  latae  atrophia  correptae  cernebantur,  in  parte  cum 
medulla  spinali  conjuncta  praeter  innumerabiles  fibras  latas 
atrophia  correptas  paucae  latae  normales  inventae  sunt. 
Unde  haec  colligere  possis: 

1.  fibras  tenues  loco  1 repertas  a solo  ganglio  sympa- 

thico prodire; 

2.  loco  2 et  3 etiam  fibras  tenues  a solo  ganglio  sym- 

pathico prodire,  latis  et  a medulla  spinali  exeuntibus, 
et  a ganglio  spinali  nutritum  petentibus; 

3.  ganglion  spinale  fibras  tenues  in  ipso  formatas  neque 

ad  medullam  spinalem  neque  ad  nervum  spinalem  ne- 
que ad  ramum  communicantem,  sed  tantum  ad  locum 
num.  4 denotatum  mittere,  repertis  praeterea  fibris 
tenuibus,  quae  a ganglio  sympathico  ortum  habeant; 

4.  fibras  latas  loco  5 inventas  partim  a medulla  spinali, 

majore  tamen  ex  parte  a ganglio  spinali  pendere; 

5.  fibras  latas  loco  6 repertas  a sola  medulla  spinali 

1 oriri  et  pendere. 

Experimentum  V. 

Ranam,  in  qua  d.  m.  Sept.  V operationem  institueram, 
d.  m.  Dec.  XII  occidi.  In  operatione  nervos  duos  motorios, 
intra  columnam  positos,  persecueram,  quo  factum  erat,  ut 
extremitas  respondens  perfecta  paralysi  corriperetur,  nutritu 
tamen  sensuque  neutiquam  turbatis.  Cadaveris  sectione- 

instituta,  eadem,  quae  in  experimento  IV  exposuimus,  obser- 
vata sunt.  Namque  incisiones  cutis  cicatricibus  obductae 
cum  arcubus  vertebrarum  posticis,  denuo  formatis,  conjunctae 
erant,  qui  arcus  pariter  atque  in  experimento  priore  ossifi- 
cati  canalem  spinalem,  in  quem  paululum  depressi  erant, 
non  totum  occluserant.  Canalis  spinalis  ipse  gelatina  colore 
ex  caeruleo  rubro  tincta  impletus  erat,  qua  nervorum  dis- 
sectorum fines  non  concreti  in  situ  normali  retinebantur. 

Disquisitionis  ope  microscopii  factae  eventum,  qui 
omnino  idem  erat,  atque  in  experimento  IV,  quam  brevissime 
indicare  liceat. 

Loco  1 fibrae  tenues  omnes  intactae  cernebantur. 

Loco  2 fibras  latas  tum  atrophia  correptas  tum  nor- 
males reperi,  tenuium,  uti  solet,  exiguo  numero  intermixto. 

Loco  5 omnia,  nisi  quod  fibrae  tenues  normales  nu- 
mero praestabant,  aeque  ac  loco  2 se  habebant. 

Loco  5 fibras  latas  normales  observavi. 

Loco  6 pars  nervorum,  cum  medulla  spinali  cohaerens, 
a norma  non  abhorrebat,  parte  altera,  quae  ganglio  spinali 
conjuncta  erat,  atrophia  affecta. 

Experimenta  a me  suscepta  quid  de  quaestione,  quam 
nova  experiundi  via  inita  solvendam  mihi  sumseram,  do- 
cuerint, quamvis  c supra  allatis  jam  per  se  eluceat,  disser- 
tationi finem  imposituro  his  paucis  breviter  colligere  liceat. 
Fibrarum  nervearum  tenuium,  sive  in  nervis,  qui  proprie  sym- 
pathici dicuntur,  sive  in  nervis  spinalibus  inveniuntur,  alius 
fons,  e quo  originem  ducant,  non  est  nisi  ganglia  sympa- 
thica et  spinalia;  nulla  carum  a medulla  spinali  petenda  est, 
et  centri  cerebrospinalis  ad  actiones  a nervo  sympathico 
pendentes  vis  non  perficitur  fibris  tenuibus  ex  hoc  centro  ortis. 

Explicatio  tabularum, 

Tab.  I. 

Fig.  1.  Ganglion  e trunco  nervi  sympathici  petitum. 
a globuli  conferti  ganglion  formantes. 
h ramuli  singula  ganglia  inter  se  jungentes. 
c ramus  communicans. 
d pigmentum,  vaginae  nervi  intextum. 

Fig.  2.  a globuli  ganglii  sympathici  denudati. 
b fibrae  sympathicae. 
c globulus  ramulum  conspicuum  emittens. 
d pigmenti  adhaerentis  cellulae  partitae. 

Fig.  3.  Imago  eadem,  nisi  quod  ramulus  ulterius  expansus  erat. 

Fig.  4.  Globuli  sympathici  lineis  extremis  valde  lucidis  limitati, 
nucleo  et  nucleolo  nec  non  ramulo  admodum  conspicuis 
praediti.  Lineae  extremae  hujus  ramuli  eximie  lucidae, 
quo  fit,  ut  difficile  sit,  substantiam  medullarem  in  locum 
b intrantem  cognoscere.  Paulatim  lineae  extremae  ramuli 
magis  conspicuae  fiunt. 

Fig.  5 et  6.  Eadem  imago,  ramulis  tamen  ulterius  pervestigatis, 
qui  diffissi  fibras  sympathicas  efformant,  quas  fibras,  sem- 
per  eandem  directionem  sequentes,  saepe  longissime  per- 
sequi licet. 

a globulus.  ' ' 

b ramulus. 

c bifurcatio  in  duas  fibras. 

Fig.  7.  Imago  e ganglio  sympathico  repetita. 

a duo  globuli  sympathici  fibrarum  tenuium  tractui  adjacentes. 
b ramulus,  cujus  bifurcatio  hic  animadverti  non  potuit. 
c fibra  nervea. 

Fig.  8.  Fibrae  latae  cum  centris  suis,  globulis  gangliosis,  e gan- 
glio spinali  petitae. 

a globulus  bipolaris I fibris  duabus  instructus,  quarum  una  ad  pe- 
ripheriam,  altera  ad  centrum  tendit. 

b globulus  bipolaris,  cujus  fibrae  ambae  ad  periplieriam  decur- 
rere videntur. 
c fibrae  latae. 

Fig.  9.  a globuli  e ganglio  spinali  petiti,  lineis  extremis  admo- 
dum distinctis  circumdati,  substantia,  quam  continent,  evi- 
denter apparente,  c nucleo  tamen  minus  conspicuo;  b 
ramuli  statim  ab  initio  fibrae  nerveae  perfecte  evolutae 
speciem  praebent,  in  uno  globulo  locus,  unde  ramulus  d 
abscissus  est,  conspicuus. 

Fig.  10.  a globulus  e ganglio  spinali  desumptus  bipolaris,  et  ipse 
' b b'  duabus  fibris  ad  eandem  directionem  tendentibus 

praeditus,  quarum  nna  alterave  verisimiliter  praeparando 
in  hunc  situm  redacta  est. 

Fig.  11.  Imago  fibrarum,  quae  in  fibris  tenuibus  latisque  dijudi- 
candis primo  adspectu  errorum  ansam  praebere  possint. 
a fibra  lata,  quae  tendendo  tenuis  facta  est. 

b prima  coagulationis,  quae  dicitur,  substantiae  in  fibris  contentae 
initia,  quibus  fit,  ut  utrimque  lineae  extremae  duplices  fibrae 
latae  speciem  fibrarum  duartum  enuium  inter  se  separatarum 
prae  se  ferant. 

Omnes  hae  imagines,  excepta  fig.  1,  microscopio  res  centies 
vel  centies  vicies  amplificante,  factae  sunt. 

Fig.  12.  a fibrae  tenues  b bifurcatae,  ex  nervis  dorsalibus  po- 
sticis repetitae,  microscopio  fere  centies  quinquagies  am- 
plificatae, c fibrae  latae. 

Tab.  H. 

Fig.  I.  Mutationes  fibrarum  latarum  coagulando  effectas  delineare 
conatus  sum,  inde  a statu  cylindrorum  hyalinorum  ac  pel- 
lucidorum usque  ad  dilapsum  substantiae  in  nervis  con- 
tentae, vagina  primitiva  non  mutata. 

a vagina  nervi  primitiva,  coagulatione,  quae  dicitur,  substantiae 
contentae  magis  raagisque  in  conspectum  veniens. 
b medulla  nervi  in  variis  coagulationis  stadiis, 
c axis  cylindrus  coagulatione  magis  conspicuus. 
d guttulae  adipis. 

Fig.  2.  Mutationes  fibrarum  atrophia  affectarum  a mense  primo 
exeunte  usque  ad  tertium  mensem  post  dissectionem. 
Litterae  singulae  easdem  res  atque  iu  fig.  1 denotant. 

Fig.  3.  Rami  communicantis  omnino  intacti  in  nervum  spinalem 
atrophia  correptum  introitus. 

a ramus  communicans. 

' bh  pars  peripherica  nervi  spinalis. 

cc  — centralis  — — 

Totus  nervus  spinalis  ex  gnttularum  adipis  majorum  mino- 
rumve  multitudine  consistit,  vaginis  primitivis  solis  relictis,  quae 
nervo  atrophia  correpto  speciem  striatam  induunt. 

Fig.  4.  Duae  nervi  spinalis  radices  dissectae  et  mutationes,  in 
radicibus  tum  separatis , tum  infra  ganglion  spinale  con- 
junctis dissecando  provocatae ; imago  schematica. 

j4  medulla  spinalis. 

B ganglion  spinale  radicis  posticae. 

a radicis  posticae  finfs  cum  medulla  spinali  conjunctus,  exceptis 
nonnullis  fibris,  atrophia  correptus. 

a'  radicis  posticae  finis  cum  ganglio  spinali  cohaerens,  exceptis 
fibris  nonnullis,  normalis. 

a'^  mutationes  eaedem  in  parte  nervi  radicibus  posticis  respon- 
dente infra  ganglion  spinale. 

b solae  fibrae  latae  normales  in  radicis]  anticae  parte  cum  me- 
dulla spinali  conjuncta. 

b*  radicis  anticae  finis  cum  ganglio  spinali  cohaerens  totus  atro- 
' phia  correptus. 

b'^  tota  nervi  pars  infra  ganglion  spinale  sita,  et  radici  anticae 
respondens  atrophia  aifecta. 

Fig.  5.  Hac  figura  loca  denotare  volui  ad  nervos  dissecandos 
a me  adhibita.  Vides  hic  medullam  spinalem  (M)  cum 
nervorum  spinalium  radicibus  (5  et  6) , quae  infra  gan- 
glion spinale  (G)  inter  se  junctae  nervum  dorsalem  po- 
steriorem (4)  dimittunt,  atque  post  brevem  decursura 
ramum  communicantem  (1) , a ganglio  sympathico  (S) 
oriundum,  recipiunt. 

'1''  fa  e s e s. 


1)  Omnis  generis  humani  origo  ab  uno  hominum  pari  de- 
ducenda est. 

2)  Plerumque  cephalotripsis  sectioni  Caesareae  praefe- 
renda est. 

5)  Sonus  cordis  vel  acutior  vel  gravior  ab  hominis  magni- 
tudine pendet,  et  in  vitiis  cordis  pro  signo  diagnostico 
adhiberi  potest. 

4)  Externa  ulceris  species  inter  signa  diagnostica  ulti- 
mum locum  tenet. 

5)  Domus,  eum  in  Unem  institutae,  ne  forte  homines  vivi 
pro  mortuis  habiti  sepeliantur,  eo,  quo  hodie  sunt, 
statu  aspernandae. 

6)  Cellulae  gangliosae  nervi  sympathici  ranarum  non  nisi 
unipolares  sunt. 


*>!)  hcq  itiuiiiuioil  o((»  dr>  o»i'io  in^nuiuti  Kmuog  nhnuO  (i 

.lito  Rbno'iub 


-•jlof/iq  inoilooa  Hi/iqntoffidqoy,  oftmnoi‘d‘J  • (S2 

. Jr»*y  r.bfun  . 

-in«on«,  feittfiuoil  ilsr-ioi/Ri^*  iov  'loiiioi;  Io/  «ibio')  auyo8  (T. 
o*.»it>!on^Rib  ou;sia  oiq  aib’iO‘j  aiili'/  nt  )o  ^Vjlifi^q  friiibu)  v* 

.iauJwi  riodiiibc 

-ijlu  «uijisO£i«<;lb  j.ngia  'laJui  aoiooqa  anoDlii  «a'iol/51  ( 

..loiiot  «ijutjoi  inoiu 

ivi/  gfttihuoil  i;u  ^octiililani  atoud  i;i  «nw  (aumod  (<► 
,Jnua  aiboil  oup  ^oo  «•luJiiaibqoa  aioiioin  on; 

• «i'"  ..  ' ' .OGbffRinoqa»  u)o)a 

iain  uon  iiiu  maGi  hiillcqiir'{a  ivrjn  »G«oiIs«fig  3gIuI!o3  ((^ 

, .iaiia  ao-Jr,IoqiiHJ 


